ועדת הפנים ואיכות הסביבה, כנסת 18, פרוטוקול מספר 9, 2009-05-26 11:30

דוד אזולאי: אני מתכבד לפתוח את ישיבת ועדת הפנים והגנת הסביבה בעניין המשבר הכספי ברשויות הדרוזיות.

דוד אזולאי: אני מקדם בברכה את סגן שר הפנים ואת מנכ"ל משרד הפנים שמצטרפים לדיון הזה וכמובן את ראשי הרשויות.

דוד אזולאי: שמעתי את הדיון שהיה במליאה.

דוד אזולאי: היו טענות קשות, ולא היה מי שישיב.

דוד אזולאי: לכן, למרות סדר-היום העמוס של הוועדה, החלטתי לתת לזה קדימות ולקיים את הדיון מייד והיום בוועדת הפנים.

מגלי והבה: אדוני, לא היה שר הפנים שישיב, אבל היה מי שהשיב.

מגלי והבה: אינני עם הממשלה אלא עם האופוזיציה.

מגלי והבה: השר שהשיב לא הזדהה עם מה שהשיב.

דוד אזולאי: אמרתי.

דוד אזולאי: ראיתי שלא היתה שביעות רצון מצד ראשי הרשויות מהתשובות שקיבלו, ולכן מצאתי לנכון להביא את הדברים לוועדה ולקיים פה את הדיון, על מנת למצות את כל מה שאפשר לעשות כדי לפתור את הבעיה של הישובים הדרוזיים.

דוד אזולאי: חלק גדול מהיישובים הדרוזיים - אני מביא את האינפורמציה לחברי-הכנסת - לגבי עיר-הכרמל שזה דליה ועוספייה, החלטנו על ביטול האיחוד, ושם היום יש מועצה ממונה להכנת הבחירות.

דוד אזולאי: בירקא יש ועדה ממונה.

דוד אזולאי: באבו-סנאן התקיימו לא מזמן בחירות, והמצב לא מתפקד.

דוד אזולאי: יש שם חילוקי דעות על תוצאות הבחירות למרות פסיקת בג"ץ.

דוד אזולאי: גם בבית-ג'אן כבר כמה חודשים לא מקבלים משכורת.

דוד אזולאי: יש תמונה קשה מאד של כל היישובים הדרוזיים.

דוד אזולאי: בזמנו, הייתי סגן שר הפנים, ויושבים פה חלק מראשי הרשויות שהיו גם אז, והיה אז אביגדור יצחקי, מנכ"ל משרד ראש הממשלה.

דוד אזולאי: מה שעשינו אז הוא שהיו דיונים לתוך הלילה.

דוד אזולאי: היו כמה לילות שקיימנו דיונים, והגענו למצב שכל הרשויות הדרוזיות הגיעו למצב של איזון תקציבי, יצאו לדרך והתחילו לעבוד.

דוד אזולאי: חשבתי שבזה זה נגמר.

דוד אזולאי: לצערי הרב, הגלגל חוזר, ואנו חוזרים כמעט לאותו מצב שהיה לפני אותו הסדר, ונדמה לי שזה היה בשנת 2001 או 2002.

דוד אזולאי: זה קשה מאד.

דוד אזולאי: לכל הציבור בכלל יש הזדהות עם העדה הדרוזית, עדה שעושה רבות.

דוד אזולאי: יחד עם זאת, אתה שואל את עצמך מה קורה שהדברים חוזרים על עצמם כל פעם והתוצאות הן שהרשויות לא מתפקדות.

דוד אזולאי: אני לוקח כדוגמא את היישוב דליה ועוספיה, עיר-הכרמל.

דוד אזולאי: החלטנו בחקיקה שמבטלים את האיחוד הזה.

דוד אזולאי: בזמנו, נעשה איחוד כדי לתת מענה.

דוד אזולאי: אשמח לשמוע מאנשי משרד הפנים ובראשם המנכ"ל מה באמת נעשה בעקבות האיחוד.

דוד אזולאי: אלו הטבות קיבלו היישובים האלה שהלכו והסכימו על האיחוד הזה?

דוד אזולאי: זה היה אחד היישובים שהסכימו מרצונם ודחפו ללכת לאיחוד, ועשו את האיחוד מרצונם, מתוך מגמה לקבל לא רק הכרזה של עיר אלא להרחיב את שטחי השיפוט של היישוב, לקבל תוספת תקציבית, להגדיל את התקציב ולענות על בעיית בנייה לחיילים המשוחררים תושבי המקום.

דוד אזולאי: בעצם, אלה דברים שבגללם הסכימו ללכת על האיחוד, ולצערי הרב הדבר לא קרה.

דוד אזולאי: אנו הולכים עכשיו לבחירות ב-18 באוגוסט.

דוד אזולאי: אני מודיע לכם, והדברים רשומים בפרוטוקול, שאם הולכים לבחירות על המתכונת הקיימת היום - בתוך שנה הולכים לוועדה קרואה בדליה ועוספיה.

דוד אזולאי: אני שואל פה את המנכ"ל: למה צריך ללכת לבחירות, כשמראש זה נדון לכשלון?

דוד אזולאי: אני לא מאמין שיבוא ראש העיר הנבחר והמובחר שיבוא וייבחר בדליה ועוספיה ויצליח לרומם את אותו היישוב - אני לא מאמין בזה - עם כאלה גרעונות ששמענו עליהם ודיבר עליהם גם השר הקודם, השר שטרית, על כל הכספים שנשפכו בדליה ועוספייה.

דוד אזולאי: רבותי, אני מציע לכם, אנשי משרד הפנים, לקיים דיון רציני בכל מה שקשור לאוכלוסייה הדרוזית.

דוד אזולאי: אינני רוצה לראות את האוכלוסייה הדרוזית מתקוממת שלא בצדק, כי אני מאמין שיש פה נתונים ואי-אפשר לראות רק צד אחד של המטבע אלא צריך לראות את שני צדי המטבע.

דוד אזולאי: זה שהרשויות הדרוזיות צברו גרעונות ואינן מסוגלות לשלם משכורת - צריך לשאול למה זה הגיע למצב הזה.

דוד אזולאי: אני בטוח שיש תשובות על כך, והדברים הם לא באויר.

דוד אזולאי: יחד עם זאת, אדוני המנכ"ל, אני פונה אליך לשקול בצורה רצינית אם יש טעם ללכת לבחירות בדליה ועוספיה אם הבעיות הכספיות לא ייפתרו.

דוד אזולאי: אני אומר שיש לשקול ברצינות רבה לדחות את הבחירות ולהמשיך בוועדה קרואה עד שהרשות המקומית תשתקם ותוכל לעמוד על הרגליים.

דוד אזולאי: אחרת, מה הועילו חכמים בתקנתם?

דוד אזולאי: כנ"ל גם לגבי ירקא.

דוד אזולאי: מבחינת המצב בירקא, כבר כמה זמן יש חוסר שיתוף פעולה בין התושבים לבין הממונה.

דוד אזולאי: אני לא נכנס כרגע לשאלה למה אין שיתוף פעולה.

דוד אזולאי: לא אכנס לזה.

דוד אזולאי: אבל, משהו לקוי במערכת הזאת.

דוד אזולאי: בקשה מהאורחים הנכבדים - כל מי שמבקש רשות דיבור יזדהה בשמו ותפקידו לצורך הפרוטוקול.

דוד אזולאי: סדר הדיונים - היות ויש פה נוכחות גדולה של חברי-כנסת ושל ראשי הרשויות הדרוזיות, אני מציע שאבקש קודם לשמוע את נציגי משרד הפנים ואחר כך נעשה חלוקה של חבר-כנסת וראש רשות.

מגלי והבה: אני מודה לך על כך שזירזת את מועד ההחלטה כדי לדון בדחיפות בגלל הבעיות, אבל יש נוהל ברור של מציעים; יש שלושה מציעים, חברי-כנסת שמלווים את הרשויות לפחות בקדנציה הזאת מהיום הראשון על כל הצרות שלהן.

מגלי והבה: יש את המציעים וצריך שכל אחד יציג בתורו את הבעיות שהוא רואה, ואחר כך ייפתח הדיון כפי שאדוני רואה לנכון.

דוד אזולאי: אני, בהחלט, מכיר את הפרוצדורה והנוהל, ואני מכבד את זה.

דוד אזולאי: אני הולך ליישם גם את זה.

דוד אזולאי: אבל, אני חושב שטוב יהיה שגם חברי-הכנסת, שהם בין המציעים, ישמעו את המנכ"ל, ולאחר מכן אני אוכל לאפשר לכם.

דוד אזולאי: אני חושב שאז גם תוכלו להגיב לדברים שנאמרים.

דוד אזולאי: וזאת, אלא אם המנכ"ל מעדיף אחרת.

אריה ביבי: לדעתי, צריך להיות הפוך.

גבריאל מימון: לפי החלטת יושב-ראש הוועדה, אנו נתאים את עצמנו.

דוד אזולאי: רבותי, אני הולך לפי הסדר המקובל על-פי התקנון.

דוד אזולאי: קודם כל, אני מבקש את חברי-הכנסת המציעים, ולאחר מכן אני אפנה לשאר הדוברים.

דוד אזולאי: סדר חברי-הכנסת המציעים הוא: מגלי והבה, חמד עמאר וסעיד נפאע.

דוד אזולאי: אחר כך אאפשר לחברי-הכנסת הדוברים.

דוד אזולאי: אפשר להירשם.

דוד אזולאי: רבותי, יש לי בקשה, ואני עושה זאת כבר עם הדובר הראשון: לא יותר מחמש דקות.

דוד אזולאי: אני מצ'פר אתכם יותר טוב מאשר במליאה.

דוד אזולאי: במליאה זה שלוש דקות, ופה אתם מקבלים חמש דקות.

מגלי והבה: אין ספק שהגעת ראשי הרשויות היום לכאן איננה כדי לדון על בעיה רגילה ושגרתית של הרשויות הדרוזיות והצ'רקסיות.

מגלי והבה: הם הגיעו לכאן כי הם הגיעו למצב שהם לא יכולים לנהל את החיים היומיומיים של הרשויות שלהם.

מגלי והבה: אני שם דגש על עיר-הכרמל - וזו סוגיה אחרת לגמרי - והיא לא כרגע בסדר העדיפות של המאבק למרות שהאוכלוסייה סובלת.

מגלי והבה: היום, אנו מדברים על ראשי רשויות שנבחרו, ראשי רשויות חדשים, שבאו במלוא המרץ ורוצים לעבוד ולתפקד ברשויות שלהם.

מגלי והבה: אנו רואים היום שאותן רשויות לא מצליחות לתפקד ביומיום.

מגלי והבה: הרשויות האלה לא המציאו או באו עם החוב הזה שקיים ברשויות או לא באו ועשו הנחות.

מגלי והבה: להפך, הם באו עם מרץ.

מגלי והבה: אני יכול להביא לך דוגמא של כמה רשויות.

מגלי והבה: אחת הטענות של משרד הפנים היתה: "תעשו גבייה - תקבלו.

מגלי והבה: תעשו כל מה שנדרש מכם - תקבלו".

מגלי והבה: אביא לכם מספרים על רגל אחת.

מגלי והבה: לדוגמא: בית-ג'אן - 65% גבייה.

מגלי והבה: כיסרא-סומיע - 85% גבייה.

מגלי והבה: יש רשויות שאחוזי הגבייה אצלן לא היו נזכרים, והיום עומדים שם על 30% ו-40%.

מגלי והבה: זו אוכלוסיה שמבחינת מצבה הסוציואקונומי שלה נמצאת בתחתית הסולם מכל הרשויות בארץ.

מגלי והבה: אגיד לכם מה קרה.

מגלי והבה: אנו באים ומציגים את הבעיה של הרשויות היום.

מגלי והבה: אנו יושבים כבר ומלווים אותם שלושה שבועות, וכל שבוע יושבים ומכירים את הנתונים שלהם הם צברו חובות.

מגלי והבה: אפילו אם הרשות תעשה 100% גבייה, היא לא תצליח לצאת מהמצב שהיא נמצאת בו.

מגלי והבה: שר הפנים לא נמצא כאן.

מגלי והבה: אני יכול להעביר באמצעותך, שניסינו וביקשנו משר הפנים להקשיב.

דוד אזולאי: אני חושב שהשר התייחס בכבוד הראוי לוועדה, והוא שלח את המנכ"ל.

מגלי והבה: אני מכבד את השר ואת המפלגה שהוא שייך לה,--

דוד אזולאי: אני יודע.

מגלי והבה: --אבל מי שהוגדר כאבי המקופחים בכנסות הקודמות היה מן הראוי שבמצב שרשויות כבר זועקות לשמיים כמעט חודש הוא יקבל את יושב-ראש הפורום ואת נציגי הרשויות וישמע את טענותיהם.

מגלי והבה: לא יכול להיות שכל הזמן הרשויות מוחזקות עם חבל תליה: מצד אחד - לא מצליחים לתפקד ביומיום שלהן, ומצד שני - משרד הפנים מתעלם מהן.

מגלי והבה: אנו מדברים על תכנית הבראה.

מגלי והבה: עמדו בתכניות הבראה, ואמרו להם: "תקבלו מענקים מותנים", ולא נתנו להם.

מגלי והבה: דיברו אתם על כך שהם יקבלו את הסיוע הנדרש.

מגלי והבה: אדוני המנכ"ל, אני מדבר על כך שכל המענקים הקיימים ירדו באופן, והיו הקיצוצים שנכפו עליהם בגלל התקציב, אבל הם גם לא קיבלו מה שמגיע להם לאורך התקופה הזאת שאנו מדברים עליהם.

מגלי והבה: היום, רוב ראשי הרשויות לא משלמים משכורות.

מגלי והבה: לא יכול להיות שתושב במדינת ישראל, שעושה את כל המוטל עליו כאזרח, לא מפנים לו את האשפה.

מגלי והבה: אינני מדבר על תכניות מעבר, כאילו הולכים על פיתוחים או פרוייקטים שפעם היו לנו בשפע.

מגלי והבה: היום, עוברות אפילו 4 ו-5 שנים.

מגלי והבה: כל ראשי הרשויות כאן חדשים.

מגלי והבה: הציבור בא ואמר: "אוקיי, אנו נתנו להם אמון, כדי שהם ישרתו את האוכלוסייה שלהם".

מגלי והבה: כשאנו רואים את התוצאות היום, שהחוב המצטבר של הרשויות האלה הוא קרוב לחצי מיליארד שקל, לא יכולים להתקדם, אם לא נלך מראש על השאלה כיצד אנו פותרים את בעיית היומיום, השוטף, כדי שכל רשות תוכל לתפקד, ועל השאלה איך אנו מתגברים על החוב הזה.

מגלי והבה: אחרת, אני אומר לכם שתהיה קטסטרופה.

מגלי והבה: אנו יודעים מה קורה בישובים.

מגלי והבה: אני רואה את ראשי הרשויות, שאנו נפגשים אתם היום, כיצד הם מחזיקים את האנשים שלא להפגין, להשבית או לשרוף.

מגלי והבה: האנשים היום על קוצים.

מגלי והבה: אם היום לגבי ההכרזה הזאת על השביתה שהתחילה אתמול לא יהיו תשובות של משרד הפנים, אני אומר לכם: היישובים האלה הולכים להיות סגורים.

מגלי והבה: יש לזה השלכות על כל חיי המדינה ולא רק על חיי היישובים.

מגלי והבה: הגיע הזמן.

מגלי והבה: מספיק הפלו אותנו לרעה במשך הרבה שנים.

מגלי והבה: לא יכול להיות שבמענקי האיזון, ובכוונה אינני רוצה להיכנס למספרים: ניקח כדוגמא את בית-שאן.

מגלי והבה: קחו את מספר האוכלוסיה שלה, וזו אוכלוסיה סובלת, וקחו את מספר התושבים במע'ר ותראו את ההבדל במענקי האיזון.

מגלי והבה: אדוני היושב-ראש, לסיכום: מטרת הדיון - ואנו כן נמליץ - לתת לרשויות הדרוזיות את מה שמגיע להן לחיות את השוטף ולראות כיצד אנו מוחקים או מבטלים להם את החובות שמגיעים.

מגלי והבה: מספיק פרשו, ולא יכולים לקבל אפילו הלוואות.

מגלי והבה: היום, המצב קטסטרופלי.

מגלי והבה: טוב אדוני עשה כשתיאר את המצב וקיים את הדיון הזה.

מגלי והבה: כל מי שנמצא פה הוא בא להגיד לממשלה: עד כאן.

דוד אזולאי: תודה רבה.

דוד אזולאי: חבר הכנסת חמד עמאר, בבקשה.

חמד עמאר: אדוני היושב-ראש, לפי נוכחות חברי-הכנסת שאני רואה כאן וההזדהות שאני שומע מהשרים ומחברי-כנסת, ואני שומע זאת כבר הרבה שנים, אני חושב שהיה צריך להיות מצב העדה הדרוזית הכי טוב.

חמד עמאר: אבל, מהבדיקה רק מהכמה חודשים האחרונים בהם אני בודק ונכנס לעומק העניינים, אני רואה כמה מצב העדה הדרוזית ומצב הרשויות קשה.

חמד עמאר: אגיד כמה דברים.

חמד עמאר: ראשי רשויות מבקשים להיפגש עם שר ושר פנים שממונה על הרשויות, שולחים מכתב שלושה חודשים מאז היבחרו לשר פנים.

חמד עמאר: מאז מינויו כשר פנים, הם לא מצליחים לקחת משר הפנים 10-15 דקות או חצי שעה, לשבת איתו ולדבר על כל הבעיות שיש להם ולנסות להגיע לפתרונות.

דוד אזולאי: איך זה יכול להיות?

דוד אזולאי: השר לא מכהן שלושה חודשים.

חמד עמאר: חודשיים.

דוד אזולאי: קודם כל, הוא לא מכהן שלושה חודשים.

חמד עמאר: חודשיים, חודש.

דוד אזולאי: עם כל הכבוד, אי-אפשר לבוא ולבקש מהשר מייד להיפגש.

דוד אזולאי: גם הוא צריך ללמוד את הנושא.

חמד עמאר: אנו היום חודשיים- - -

יעקב אדרי: גם אין תקציב למדינה.

חמד עמאר: ראשי רשויות ביקשו לשבת איתו יותר מחודשיים.

חמד עמאר: בוא ונגיד שיותר מחודש ראשי רשויות רוצים פגישה כדי לשפוך את מה שיש להם ולהגיד את מה שיש להם ואת הבעיות שהם נקלעו אליהן ויש להם, והם לא מצליחים להגיע לישיבה כזאת.

חמד עמאר: אם אנו באים ויש לנו טענות נגד ראשי הרשויות ואומרים שראשי הרשויות לא תפקדו - אני חושב שצריך לחזור אחורה ולבדוק במשרד הפנים למה הוא לא בדק את הרשויות.

חמד עמאר: כל הממשלות הקודמות - איך הגיעו למצב שרשות מגיעה למצב של 70 מליון שקל גרעון?

חמד עמאר: איפה היה משרד הפנים?

חמד עמאר: איך לא ביקרו אותם?

חמד עמאר: איך לא תפסו את ראש הרשות ופיטרו אותו?

חמד עמאר: איך הגיעו למצב שרשות מגיעה לגרעון של 70 מליון שקל, כשתקציבה השוטף הוא פחות מ-40 מליון שקל?

חמד עמאר: איפה היה משרד הפנים?

חמד עמאר: אינני מדבר על הממשלה הזאת, אלא על ממשלות קודמות.

חמד עמאר: למה משרד הפנים לא לקח את העניינים לידיים ופיטר את ראש הרשות שלא מצליח לתפקד?

חמד עמאר: אני רוצה להגיד לך שבמגזר הדרוזי, ונשמע את זה עכשיו מהמנכ"ל, ידברו על גביית ארנונה או לא גביית ארנונה.

חמד עמאר: לפי הנתונים שקיבלתי, כל ראשי הרשויות החדשים, וכולם חדשים ואין אף ראש רשות שהוא קדנציה שניה עכשיו, אם אנו מדברים על רבעון ראשון של כולם שמגיעים מעל 20%-25% או 30% של גביית ארנונה, אנו רואים שראשי הרשויות באו לעבוד ורוצים לעבוד ורוצים להקשות גם האזרח שישלם את הארנונה.

חמד עמאר: אבל, אנו צריכים גם להסתכל על כל הכוס המלאה.

חמד עמאר: במגזר הדרוזי אין משרדי ממשלה שישלמו ארנונה, אין אזורי מסחר ואין אזורי תעשיה.

חמד עמאר: כל הארנונה מסתמכת על בתים פרטיים שהכנסתם החודשית היא פחות מ-5,000 שקל.

חמד עמאר: גם על זה אנו צריכים, וגם על זה אנו צריכים לחשוב ולראות איך אנו מגיעים לפתרונות ואיך אנו עוזרים.

חמד עמאר: כשאנו מדברים על מענקי איזון, עכשיו המנכ"ל יגיד לי: "גם בבית-שאן הורידו את מענקי האיזון, והורידו יותר מהדרוזים" - אני אגיד לך שבבית-שאן יש אזורי תעשיה ומרכזי מסחר.

דוד אזולאי: הולכים להוריד עוד.

חמד עמאר: הולכים להוריד.

חמד עמאר: אבל, במגזר הדרוזי אנו מסתמכים על משפחות שמשתכרות פחות מ-5,000 שקל.

חמד עמאר: אנו מדברים על משפחות שבקושי יכולות לאכול בסוף החודש, אם תפתח את המקרר של אנשים, ואגש לעובדי הרשויות.

חמד עמאר: אני רוצה לראות פקיד בממשלת ישראל, במדינת ישראל, שלא מקבל את המשכורת שלו 18, 8 או 10 חודשים כמו באבו-סנאן.

חמד עמאר: איך הוא יכול לתפקד?

חמד עמאר: איך המועצה יכולה לתפקד?

חמד עמאר: איך הגבייה יכולה להיות במועצה?

חמד עמאר: אנו מדברים על מועצות שהן בפשיטת רגל.

חמד עמאר: כשהעלינו זאת לסדר-היום - אני וחברי-הכנסת מגלי והבה וסעיד נפאע - והחלטנו להעלות זאת כהצעה דחופה לסדר-היום, ישבנו עם ראשי רשויות וראינו את כאבם.

חמד עמאר: ישבנו עם האזרחים.

חמד עמאר: אגיד את זה בצורה אחרת: ראשי הרשויות היום מחזיקים את האזרחים.

חמד עמאר: אני רוצה לגעת בנקודה אחת לפני שאסיים: אנו מדברים גם על המצב הקשה של הרשויות.

חמד עמאר: אני חושב שמשרד הפנים צריך לתת את הדעת גם בקשר לתכניות המיתאר בישובים הדרוזיים.

חמד עמאר: אין, ואנו חיים בתוך שמורות טבע.

חמד עמאר: חיינו כל הזמן בשמורות טבע לפני 1948 ולפני 1990 ו-2001.

סאלח פארס: 700 שנה.

חמד עמאר: צריך להתחשב באוכלוסיה הזאת וללכת לקראתה בתכניות מיתאר ולנסות להגיע לפתרונות.

חמד עמאר: תודה.

דוד אזולאי: תודה רבה.

דוד אזולאי: חבר הכנסת סעיד נפאע, בבקשה.

סעיד נפאע: ראשית, מגיעות ליושב-ראש תודות, היות והוא נתן קדימות לנושא הבוער הזה.

סעיד נפאע: אבל, למעשה, ראוי שנזכור שהדיון הזה מתקיים תוך כדי שביתה כללית.

סעיד נפאע: היום, ישנה שביתה כללית בכל הכפרים הדרוזיים, וזה אומר בעצמו דרשני.

סעיד נפאע: בנוסף, ישנה החלטה עקרונית שאם אכן לא ייצא עשן מהישיבה של היום, החל מיום חמישי למעשה כל המגזר שובת שביתה פתוחה.

סעיד נפאע: יורשה לי להעיר שתי הערות.

סעיד נפאע: ראשית, אתייחס לתהייה שהביע כבוד היושב-ראש בקשר לדליה ועוספיה.

סעיד נפאע: כבודו, אני חושב שהתשובה לשאלה, לתהייה, שהעלית נמצאת בדו"ח מבקר המדינה האחרון.

סעיד נפאע: באופן הברור ביותר, הדו"ח מפנה את האצבע המאשימה כלפי משרד הפנים לכל אשר אירע בדליה ובעוספיה.

סעיד נפאע: כך שיש לנו תשובה בנושא הזה.

סעיד נפאע: הקדמתי את הדברים, כי ציפיתי שאשמע עוד פעם את המנטרה שאנו רגילים לה שראשי הרשויות אשמים, שהתושבים אשמים ושכולם אשמים חוץ ממשרד הפנים שהוא לא אשם.

סעיד נפאע: אני מביע מעין מחאה, כי קריאת היושב-ראש שמשרד הפנים יבדוק את דחיית הבחירות בדליית אל-כרמל על מנת שהוועדה הקרואה תמשיך לתפקד, יש בדברים ממש פגיעה ופגיעה קשה.

סעיד נפאע: למה שראש ועדה קרואה, לא משנה השתייכותו הגזעית, כן יכול לתפקד, אבל ראש מועצה שייבחר ע"י התושבים לא יכול לתפקד?

דוד אזולאי: לא.

דוד אזולאי: אני רוצה להעמיד דברים על דיוקם.

דוד אזולאי: אמרתי שגם אם יהיה ראש עיר נבחר ומובחר, הוא לא יוכל לתפקד במצב הכספי הקיים.

דוד אזולאי: אז, מה הטעם בבחירות?

סעיד נפאע: בדיוק.

סעיד נפאע: האלטרנטיבה היא לא המשך כהונת הוועדה הקרואה.

סעיד נפאע: האלטרנטיבה היא שמשרד הפנים ישנה את המדיניות.

דוד אזולאי: אם המצב הכספי יימשך כמו שהוא היום, אני מודיע לך, ואינני חוזר בי, שאני מעדיף שהוועדה הקרואה תמשיך לתפקד.

סעיד נפאע: עכשיו, אני מסכים איתך.

סעיד נפאע: וזאת, אם המצב הכספי יימשך.

דוד אזולאי: יפה.

דוד אזולאי: תודה רבה.

דוד אזולאי: אני שמח.

דוד אזולאי: אם המצב הכספי הזה יימשך, אין טעם לערוך בחירות במקום הזה.

סעיד נפאע: בסדר.

חמוד ג'בר: אבל, אדוני, עד מתי?

דוד אזולאי: כרגע, אני אומר:

דוד אזולאי: אם כרגע יש מצב כספי קשה, אסור לקיים בחירות.

דוד אזולאי: על רקע מצב כספי קשה זה בלתי אפשרי.

חמוד ג'בר: אני מבין שאפשר להמשיך להשתלט על דליה ועוספיה עוד עשר שנים.

דוד אזולאי: אני לא רוצה להשתלט: לא אני ולא אף אחד.

דוד אזולאי: דליה ועוספיה זה לא מקום שבאים להשתלט עליו.

דוד אזולאי: אבל, אנו מחפשים לפתור בעיה.

דוד אזולאי: אין טעם ללכת היום לבחירות, כשמראש אתה יודע את התוצאה עם המצב הכספי של היישוב.

דוד אזולאי: לזה התכוונתי.

חנא סוייד: איך ראש ועדה קרואה בכל זאת מקיים את התפקיד שלו?

דוד אזולאי: הוא לא מתפקד.

דוד אזולאי: זה קשה.

דובר: יזרימו לו.

דובר: זה מה שהוא מתכוון.

חנא סוייד: אז אפשר להזרים לראש המועצה הנבחר.

טלב אלסאנע: אז, מענישים את האנשים פעמיים: פעם אחת - יצירת גרעון, ופעם שניה - מינוי כי יש גרעון.

חמד עמאר: אני חושב שהדיון שלנו הוא לא זה.

חמד עמאר: ניכנס לעומק הדיון.

חמד עמאר: בוא וניכנס ללב העניינים.

דוד אזולאי: נתתי את דליה ועוספיה כדוגמא.

דוד אזולאי: חבר הכנסת סעיד נפאע, בבקשה.

סעיד נפאע: הסוגיות רבות ומרובות, ואין לי כוונה להיכנס לזה.

סעיד נפאע: לבטח ראשי הרשויות בקיאים יותר בנושא הזה, והם יעלו זאת בצורה היפה ביותר.

סעיד נפאע: יש דבר שהעליתי אותו גם במליאה, ואני מתכוון להעלותו גם כאן.

סעיד נפאע: ישנו כאן אבסורד בלתי ניתן להבנה.

סעיד נפאע: תמיד הבאתי את הדוגמא של כפר מע'ר, ויושב-ראש המועצה נמצא כאן.

סעיד נפאע: מזה 40 שנה מערכת המים שם לא רק בלויה, אלא גורמת מדי שנה לפחת של 26%, שזה כ-200-300 אלף קוב לשנה.

סעיד נפאע: מה עושה משרד הפנים?

סעיד נפאע: מטיל על המועצה מדי שנה קנס של קרוב ל-300 אלף שקל.

סעיד נפאע: 50% מהכפר לא מחוברים למערכת הביוב, ומי הביוב מחלחלים למי השתיה.

סעיד נפאע: דוגמא כזו היתה בבית-ג'אן כשהייתי ראש מועצת בית-ג'אן, ונגרמה מחלת הצהבת לתינוקות, ואז קמה הצעקה הגדולה.

סעיד נפאע: כנראה שאנו מחכים עד שתתפשט הצהבת בתוך מע'ר.

סעיד נפאע: למה אני אומר את הדברים האלה?

סעיד נפאע: כדי שיצליחו לשפר את מערכת הביוב ומערכת המים, הם צריכים הלוואות.

סעיד נפאע: כשהם באים לקבל הלוואות, אומרים להם: "אין לכם כושר החזר הלוואות".

סעיד נפאע: תפטור אותו מה-300 אלף שקל מדי שנה, תפטור אותו מכתבי-האישום שהמשרד לאיכות הסביבה מגיש וקונס אותו - ובפסק-הדין האחרון שניתן נגדם הם נקנסו ב-60 אלף שקל - ואז ה-360 יספיקו כדי שלמועצת מע'ר יהיה כושר החזר הלוואות.

סעיד נפאע: אסתפק רק בדוגמא הזאת.

סעיד נפאע: אני בטוח מראש שוועדת הפנים עכשיו תצא בהחלטת פנטסטיות, אבל כדי שהדברים לא יהיו מס שפתיים השאלה היא לא אלו החלטות והמלצות יתקבלו כאן אלא מה הצעד הבא שייעשה החל ממחר כדי שהשביתה ביום חמישי לפחות תופסק.

סעיד נפאע: תודה רבה.

דוד אזולאי: תודה רבה.

דוד אזולאי: מר סאלח פארס, יושב-ראש פורום ראשי הרשויות הדרוזיות וראש מועצת חורפיש, בבקשה.

סאלח פארס: כולנו ראשי רשויות חדשים, ובאנו לשרת את הקהילה שלנו.

דוד אזולאי: לא היית פה, אך קבענו חמש דקות לכל דובר.

סאלח פארס: אנסה לומר דברים בחמש דקות.

סעיד נפאע: הייתי מציע ליושב-הראש לתת יותר ליושב-ראש הפורום, כי בטח המנכ"ל לא יסתפק בחמש דקות.

סאלח פארס: זה בסדר.

סאלח פארס: אני אחרוג מהזמן.

דוד אזולאי: האמן לי שהוא מספיק נבון, ויש לו כשרון רב, כדי לדעת לתמצת בחמש דקות את הדברים.

סאלח פארס: זה חמש דקות מעכשיו, כלומר בלי הויכוחים.

סאלח פארס: אנו קיבלנו מועצות בגרעון של 350 מליון שקל.

סאלח פארס: קיבלנו מועצות בעומס מלוות של 217 מליון שקל.

סאלח פארס: קיבלנו מועצות עם תיקי הוצאה לפועל.

סאלח פארס: אנו מקבלים את מענק האיזון שבין כה הוא לאחר הורדת פה ושם במענק האיזון, ומענק האיזון נבלע בעיקולים.

סאלח פארס: אנו לא מסוגלים היום לפנות את האשפה.

סאלח פארס: אנו לא מסוגלים היום לשלם את המשכורות.

סאלח פארס: לא שילמנו משכורות עשרה חודשים.

דוד אזולאי: האם אתה מדבר על חורפיש או בכלל?

סאלח פארס: אני מדבר על כלל המגזר הדרוזי והצ'רקסי.

סאלח פארס: כל כפר שאתן אותו כדוגמא הוא בסך-הכל דוגמא, כי כולם אותו דבר.

סאלח פארס: ההבדל היחידי הוא שיהיו חלק שלא שילמו משכורות ששה חודשים וחלק לא שילמו משכורות עשרה חודשים.

סאלח פארס: תוך שלושה חודשים העלינו את הגביה במים ובארנונה באחוזים ניכרים.

סאלח פארס: עשינו תכניות הבראה ביוזמה אישית.

סאלח פארס: אתן את חורפיש כדוגמא.

סאלח פארס: משרד הפנים עם ההסתדרות סיכמו שכל העלאת דרגה שהיתה לפני 1998 - אף אחד לא נוגע בה.

סאלח פארס: העמיסו עלינו בכירים עם ראש המועצה הנבחר.

סאלח פארס: אחרי ששה חודשים של מהומות בכפר, הוא מגיע למועצה והוא מוצא חמישה ראשי רשויות לפניו, בכירים שמקבלים משכורת מעל המשכורת שלו.

סאלח פארס: אדון דוד, הורדנו את משכורות הבכירים לחצי משכורת וביטלנו את אחזקות הרכב.

סאלח פארס: הורדנו תוספות שהיו לפני 1998 שחוקית אסור לנו להוריד.

סאלח פארס: אנו הגברנו את גביית המים וגביית הארנונה.

סאלח פארס: אנו עשינו את הכל.

סאלח פארס: מה לעשות?

סאלח פארס: לראשי רשויות דרוזיות וצ'רקסיות אין אזורי תעשיה והכנסות.

סאלח פארס: אנו חיים מארנונה, כאשר ההכנסה הממוצעת ביישובים שלנו היא 4,000 שקל ולא 5,000 שקל, סעיד, כי יש לנו אבטלה שהיא מבחינה מנטלית מעל 30%-40%, שכן הנשים שלנו לא יוצאות לעבוד מחוץ לכפר ולשכות התעסוקה מתעמרות בהן: זה רוצה, וזה צריך, ושולחות אותן לכל מיני מקומות.

סאלח פארס: חבר'ה, תכניות ההבראה, שמשרד הפנים נתן יד להכין אותן בזמנו, הסתמכו על מלוות.

סאלח פארס: הבנק לא נותן מלוות למועצה כושלת, ולכן אין מלוות.

סאלח פארס: אם אין מלוות, אין תכנית הבראה.

סאלח פארס: כלומר, משרד הפנים עשה תכניות הבראה שאי-אפשר ליישם אותן.

סאלח פארס: יושבים מולך ומחייבים אותך לעשות תכנית הבראה, אתה מוריד את משכורות העובדים שלך, שבין כה חיים מתחת לקו העוני, וזה נעשה ביודעין.

סאלח פארס: יודעים שתכנית ההבראה הזאת לא תצליח, כי תכנית ההבראה מושתתת על מלוות, ומלוות לא נותנים למועצה כושלת.

סאלח פארס: משרד הפנים רוצה לבוא ולהתחשבן אתנו.

סאלח פארס: אנו אומרים שמשרד הפנים הוא הגורם הראשי במצב של הרשויות הדרוזיות והצ'רקסיות.

סאלח פארס: אם תפקיד משרד הפנים להיות כלב שמירה, כמו שאומרים בראיית-חשבון, לשמור שראש הרשות לא יעבור על החוק - יש את הנושא של חיוב אישי - מחובתו לשמור שראש הרשות יעוף אם הוא לא מתנהל בצורה נכונה.

סאלח פארס: משרד הפנים תמיד נתן כסת"ח - כדי שנבין אחד את השני - לראשי הרשויות שהיו מקורבים למפלגות של משרדי הפנים.

סאלח פארס: אנו מוכנים ללכת לבתי-משפט ולבג"ץ.

סאלח פארס: אנו מוכנים להתחשבן עם משרד הפנים איפה שירצה, והוא אשם ולא אנחנו אשמים.

סאלח פארס: משרד הפנים נתן לנו ירושה של מועצות כושלות.

סאלח פארס: אם זו היתה חברה, היא היתה פושטת רגל.

סאלח פארס: אנו לא מפנים אשפה ולא משלמים משכורות.

סאלח פארס: אנו לא נותנים שירותים לתושבים שלנו.

סאלח פארס: מה משרד הפנים עשה בשנים עברו?

סאלח פארס: הוא מינה ועדות קרואות.

סאלח פארס: הנה, החבר'ה דיברו.

סאלח פארס: מה הוא עשה?

סאלח פארס: הוא הביא מקורב ושם אותו יושב-ראש ועדה.

סאלח פארס: המועצה התנהלה בדיוק אותו דבר כשהיה נבחר וכשהיתה ועדה קרואה.

סאלח פארס: בסך-הכל, זרקו את הבחור שרצה לשרת את הקהילה שלו, והביאו את המקורב למפלגה.

סאלח פארס: זה מה שעשו ממשלות ישראל עד היום.

סאלח פארס: חבר'ה, אני רוצה להגיד לכם: אנו היום במצב של העם הצרפתי לפני המהפכה הצרפתית.

סאלח פארס: העם הצרפתי לא רצה לעשות את המהפכה הצרפתית ששינתה את העולם.

סאלח פארס: בסך-הכל, העם הצרפתי רצה לאכול לחם.

סאלח פארס: הלכו למארי אנטואנט, כי היא אשה ואמרו שהיא "אשה עם לב טוב", והיא אמרה להם: "אין לחם.

סאלח פארס: תאכלו עוגות", מהעוגות יצאה המהפכה הצרפתית.

סאלח פארס: אני אומר לכם קבל עם ועדה: אנו, הציבור הדרוזי והצ'רקסי, בפני מהפכה כמו המהפכה הצרפתית.

סאלח פארס: אצלנו המהפכה היא לא מראשי הרשויות.

סאלח פארס: אצלנו ראשי הרשויות לא יכולים לעשות שום דבר היום.

סאלח פארס: דרך אגב, השביתה מחר.

סאלח פארס: תן לי ראש רשות שיגיד שהוא מסוגל לבטל את השביתה.

סאלח פארס: אתמול ישבתי עם ראשי הרשויות 2-3 שעות, וניסיתי לשכנע בכל הכוח.

סאלח פארס: הם אומרים: "בסדר, בוא ונבטל.

סאלח פארס: מה יגידו העובדים?

סאלח פארס: מה יגיד הציבור?".

סאלח פארס: תבין, אנו לא מסוגלים לדבר.

סאלח פארס: היום, מי שמנהיג את הרשויות זה הציבור והעובדים, ולא ראשי רשויות.

סאלח פארס: אנו נגררים.

סאלח פארס: היושב ראש דוד אזולאי, אני אומר לך ולמנכ"ל: תבינו שאם לא יתוקנו הדברים בצורה נכונה שעה אחת קודם, אני לא יודע לאן נידרדר.

סאלח פארס: אני רוצה להגיד לך שעשיתי תכנית הבראה.

סאלח פארס: אני חשבונאי במקצועי.

סאלח פארס: ניהלתי מועצה לפני כעשר שנים ומסרתי אותה מאוזנת עם תעודות.

סאלח פארס: אני חי את הדבר הזה.

סאלח פארס: אני יודע לנהל את הדברים האלה.

סאלח פארס: אני רק רוצה להגיד לכם: היום, אי-אפשר לנהל מועצות בצורה כזו.

סאלח פארס: אי-אפשר היום להתנהל.

סאלח פארס: אני רק רוצה להגיד לך ולכל השומעים פה: תוך שלושה חודשים העלינו את הגביה באחוזים ניכרים והורדנו את פחת המים.

סאלח פארס: ריבונו של עולם, קיבלתי רשות עם 30% פחת מים.

סאלח פארס: איך אני יכול לחיות?

סאלח פארס: הורדתי את פחת המים.

סאלח פארס: היום, פחת המים בחורפיש הוא 15%.

סאלח פארס: מה קורה?

סאלח פארס: צריך לתקן את הצנרת.

סאלח פארס: אין תקציב לתקן את הצנרת.

סאלח פארס: אתה הולך לבקש הלוואה - כמו שאמר סעיד - ואין לי כושר החזר ואז אין הלוואה.

סאלח פארס: אם כך, איך מתקנים את הצנרת?

סאלח פארס: אני בחורפיש, בבית התפילה, ביקשתי מבעלי המקצוע להביא את הטרקטורים בחינם כתרומה ותיקנתי צנרת.

סאלח פארס: ראו איזה פלא, הורדתי את פחת המים מ-30% ל-15%.

סאלח פארס: כל הדבר הזה: אם תשקיע 10 שקל - תחסוך מאה.

סאלח פארס: אנו היום בפני קריסה.

סאלח פארס: חוץ מזה, היסטורית, ביטלו את חובות הקיבוצים והמושבים.

סאלח פארס: למה שלא יבטלו את החובות של המגזר הדרוזי?

סאלח פארס: בסך-הכל, זו עיר קטנה.

סאלח פארס: אנו 3-4 חודשים מבקשים ממשרד הפנים שישלח לנו מינוי לוועדות המקומיות.

סאלח פארס: ראש רשות שעזב לא בא לישיבה בוועדה.

סאלח פארס: מה אכפת לו?

סאלח פארס: הוא גמר את תפקידו.

דוד אזולאי: על איזו ועדה אתה מדבר?

יעקב אדרי: תכנון ובניה.

סאלח פארס: כל הוועדות.

סאלח פארס: ועדות תכנון ובנייה.

סאלח פארס: ועדות מרחביות תכנון ובניה.

סאלח פארס: אנו מגזר שיש בו 11-13 ראשי רשויות.

סאלח פארס: ביקשנו ואמרנו שאנו רוצים חבר בוועדה המחוזית, וגם בוועדה הארצית ובמועצה הארצית.

סאלח פארס: בוועדות המקומיות עדיין לא קיבלנו את המינוי.

סאלח פארס: שלחו לנו טפסים, שלחתי את התעודות מאז שנולדתי.

סאלח פארס: אחרי חודש שולחים לי: "זה לא הטופס.

סאלח פארס: תמלא עוד טופס".

סאלח פארס: מילאתי עוד טופס ושלחתי את הטופס.

סאלח פארס: אנו מחכים ארבעה חודשים למינוי לוועדת תכנון ובנייה.

דוד אזולאי: אני מודה לך.

דוד אזולאי: סגן השר, חבר-הכנסת איוב קרא, בבקשה.

איוב קרא: היושב-ראש, המנכ"ל, חברי-כנסת, ראשי רשויות, אורחים נכבדים, אני לא חושב שבישיבה הזאת צריך לחפש אשמים, אלא צריך לחפש פתרונות.

איוב קרא: אני לא מאשים את ממשלות העבר או את הממשלה הנוכחית.

איוב קרא: זה לא ה-issue.

איוב קרא: אני חושב שצריך היום לצאת בהחלטה, כשהמנכ"ל יושב פה; בניגוד למה שאמרו חבריי, אני חושב שמבחינה פרקטית זה שהמנכ"ל יושב פה זה יותר חשוב לי מזה שהשר יהיה פה, כי בסופו של יום החתימה של המנכ"ל על ההחלטות פה יהיו ישימות יותר אפילו מאשר אם השר יושב פה, כי הוא צריך לחזור וללכת לפרקטיקה.

איוב קרא: הפרקטיקה היא דרך המנכ"ל.

איוב קרא: לכן, אנו מחפשים ונחפש היום פתרון והמלצות עם היושב-ראש, שאין לי ספק, שיחד עם יועץ השר, סעיד, עושים הרבה מאחורי הקלעים.

איוב קרא: אני ראיתי ביומיים האחרונים כמה מנסים למצוא פתרונות.

איוב קרא: צריך לצאת בהמלצות ראויות.

איוב קרא: אי-אפשר כל יום שראשי רשויות שנבחרו רק לפני 2-3 חודשים יבואו לכאן ויגידו שהם במצוקה.

איוב קרא: לדעתי, אחרי כל בחירות - וזו אחת הסיבות למצב הנוכחי - משאירים דברים ולראשי רשויות שהיו בקדנציה הקודמת אין אחריות.

איוב קרא: אם לא מפקחים עליהם, האחריות צריכה ליפול עליהם כממשלה.

איוב קרא: איך יוצאים מהמצב ובונים מערכת עתידית שלא נחזור כל פעם למצב הזה?

איוב קרא: כבר ליויתי את ראשי הרשויות, ובטח חבר-הכנסת וסגן לשעבר מגלי והבה, ליוינו.

איוב קרא: אנו לא רוצים כל יום לשבת במצב לא נוח פה ולהגן על ממשלות וכו', ובצדק, כי יש אשמים, אבל אנו לא מחפשים אשמים.

איוב קרא: המצוקה הזאת קיימת לפני הממשלה הזאת ולפני השר ישי שהגיע אליה.

איוב קרא: מצב הרשויות ידוע, אבל צריך לא רק לדעת אלא צריך לדעת איך מאפשרים לאנשים האלה שלא באו כדי שבכל חודש יחפשו איך לסגור חודש ומשכורות לעובדים ולא עוסקים בדבר אחר.

איוב קרא: אני חושב שבקצב הנוכחי, אם נמשיך להתנהל כמו שאנו מתנהלים בזמן האחרון, לא יהיה מנוס מהקמת ועדות קרואות ברוב הרשויות.

איוב קרא: לא לזה התכוון המחוקק.

איוב קרא: אני בטוח שגם אדוני לא היה רוצה דבר כזה.

איוב קרא: אני שוחחתי אמש עם שר הפנים.

איוב קרא: אני מקווה שיש בשורות בפי המנכ"ל.

איוב קרא: אני רק יכול לומר שבענייני מענקי האיזון צריך לשקול חלוקה קצת שונה, כדי לאפשר לרשויות, שהן במצוקה יותר, לקבל מענקי איזון.

איוב קרא: אי-אפשר ללכת שרירותית בסוגיה הזאת.

מגלי והבה: סגן השר, כולן במצוקה.

איוב קרא: נכון.

איוב קרא: אבל, יש רשויות שהן בהחלט עם אזורי תעשיה.

איוב קרא: אני לא מדבר עלינו.

איוב קרא: אני מדבר בכלל על הרשויות בישראל.

איוב קרא: רשות שהיא - ואני לא רוצה להגיד שמות כדי לא להישמע - - -

דוד אזולאי: השלטון המקומי הוא בכלל במשבר.

דוד אזולאי: מי שהיה פה שותף לדיון בשבוע שעבר יודע שהיה פה דיון על ראשי הרשויות.

דוד אזולאי: לצערי הרב, כל השלטון המקומי נמצא במשבר.

דוד אזולאי: אם הממשלה לא תתעשת ויפה שעה אחת קודם, הכל עלול לקרוס.

איוב קרא: נכון.

דוד אזולאי: מי שישלם את המחיר זה לא ראשי הרשויות, אלא האזרחים.

איוב קרא: אדוני מכיר גם רשויות, שלשמחתי, יש להן בפק"ם עשרות מליוני שקלים כשאין בהם אפילו כמה אלפי תושבים.

איוב קרא: אני לא אכנס לזה.

איוב קרא: לכן, צריך לעשות רביזיה.

איוב קרא: איש לא אשם פה.

איוב קרא: שוב, פרקטית, השר שבוע ימים בתפקיד.

איוב קרא: אני מכיר את המצב אצל השר, ואני יודע את הדברים.

איוב קרא: אני בטוח שיש אוזן קשבת לפחות לעניין המשרד.

איוב קרא: אבל, צריך לחשוב איך מחלקים את מענקי האיזון נכון.

איוב קרא: מאחר ולרשויות אין הכנסות ויש אזורי תעשיה אזוריים, צריך לשקול ולבדוק את האפשרות שיהיו הכנסות משותפות בהכנסות מאזורי תעשיה, למשל תפן.

איוב קרא: לא יתכן שתפן, שהוקם על אדמות באזור שטח שיפוט כיסרא-סומיע וינוח-ג'ת, לא יתן איזה שהן הכנסות למקומות הללו.

מגלי והבה: הגשנו הצעת חוק בנושא.

איוב קרא: זה לא הנושא כרגע, אבל אני נותן סתם דוגמא למה שאפשר למצוא.

דוד אזולאי: אתה מדבר על תפן.

איוב קרא: כן, אני מדבר על תפן.

איוב קרא: ויש כאלה דברים בכל מקום.

איוב קרא: צריך לחשוב איך מאותם מקומות אפשר לקחת ולשפר את מצבן של הרשויות.

איוב קרא: כרגע, צריך לחשוב על העובדים מחר בבוקר, וזו הבעיה שלי.

איוב קרא: באתי להשתתף בישיבה היום כי מצב העובדים בכי רע.

איוב קרא: צריך עכשיו, בתקציב החדש, וזה מה שחשוב כרגע, ללכת על מה שמוצע: להקים מינהלת שהעובדים יקבלו את משכורתם בנפרד בכסף צבוע, ואז זה פותר 90% ממצוקת ראשי הרשויות פה.

איוב קרא: אני חושב שצריך לאמץ זאת לפני אישור התקציב בכנסת.

איוב קרא: אני חושב שבמצב הזה נוכל להביא בשורה טובה.

איוב קרא: הם לא יתעסקו עם זה.

איוב קרא: הם יתעסקו בפיתוח ודברים כאלה.

איוב קרא: אתמול ישבתי, ואני אשב מחר, עם אגף התקציבים.

איוב קרא: אנו הולכים על תכנית, במסגרת המשרד שלי, לטיפול בכל הבניה הלא-חוקית ועשיית לגליזציה בכל היישובים, כולל אזורי תעשיה.

איוב קרא: אנו הולכים להקצות משאבים גדולים דרכי לרשויות הללו.

איוב קרא: אבל, זה לא ה-issue.

איוב קרא: אני אבדוק.

איוב קרא: בעניין מינהלת לעובדים ומשכורות לעובדים - המלצה חייבת להיות.

איוב קרא: זה לגבי כל הרשויות ולא לגבי פה.

איוב קרא: אבל, זה בטח יפתור את הבעיה של הדרוזים.

איוב קרא: תודה.

דוד אזולאי: אני מאד מודה לך.

דוד אזולאי: חבר-הכנסת אריה ביבי, בבקשה.

טלב אלסאנע: אדוני, האם זה הולך לפי א'-ב'?

דוד אזולאי: זה הולך לפי הרשימה שכל אחד הרים את האצבע וביקש להירשם.

אריה ביבי: אל"ף - אתה לא נכנסת קודם, בי"ת - אני יותר קרוב ממך ואני גר באזור, וגימ"ל - אני גם יותר דרוזי ממך.

אריה ביבי: אני לא יודע מה אתם מכניסים בדואי עכשיו.

טלב אלסאנע: תפסיק לסכסך.

דוד אזולאי: סדר הדוברים הוא כסדר הבקשות להירשם לרשות דיבור.

אריה ביבי: חברי-הכנסת, אתה אדוני היושב-ראש, סגן השר ויושב-ראש הרשות הצגתם זאת יפה מאד.

אריה ביבי: אני רוצה לומר גם לחבריי ראשי רשויות, שהציגו אתכם כחדשים והם צודקים, כי אינכם יודעים לאן נכנסתם.

אריה ביבי: אם הייתם יודעים לאן נכנסתם, אני חושב שהייתם מוותרים על זה, כי היום בישראל כדי להיות ראש רשות אתה צריך להיות אקרובט - אקרובט מכל הבחינות: אקרובט - איך הוא יכול להסתדר עם התקציב, אקרובט - איך הוא גובה את הכסף, ואקרובט - איך הוא נלחם עם אלה, עם מצב סוציואקונומי נמוך מאד שצריך לגבות מהם כסף.

אריה ביבי: אני אומר זאת, כי הייתי יושב-ראש ועדה קרואה, וחשבו שימצאו איזה פלא.

אריה ביבי: אחרי חצי שנה רציתי לעזוב - לא משנה, לא אלאה אתכם - ואחרי שנתיים וחצי התחלפתי והביאו ראש עיר שהחזיק בדיוק שנה וחצי והחזירו את הוועדה הקרואה.

אריה ביבי: למה?

אריה ביבי: מפני שאפילו אם אתם גובים 100%, יש לכם גרעון חודשי מוכר וידוע.

אריה ביבי: הגרעון הזה ידוע גם למשרד הפנים.

אריה ביבי: אתן לכם דוגמא מהחיים.

אריה ביבי: גביתי 19 מליון שקל, ואם הייתי מייבש את העיר הייתי צריך 22 מליון שקל.

אריה ביבי: ברגע שלא נותנים להם את מענק האיזון ומקצצים להם מכל המענקים האלה, יש בעיה.

אריה ביבי: זו בעיה מתמשכת, כי החוב שנמצא על הגב שלכם גם נושא ריבית.

אריה ביבי: כלומר, אפילו אם הגרעון שלכם הוא שני מליוני שקלים, כל חודש זה מתאסף כי יש את הריבית שיש לכם על הגב.

אריה ביבי: ממציאים את החשב המלווה.

אריה ביבי: חשב מלווה הוא דבר מצויין ועל-הכיפאק, אבל חשב מלווה לא יכול להחליף את ראש העיר, וזו בעיה.

אריה ביבי: כעת, היות ויש לי חמש דקות, אני רוצה לומר משהו אישי.

דוד אזולאי: נשארה לך דקה.

אריה ביבי: גם הפריעו לי.

אריה ביבי: מגיל 18 הייתי מהחבר'ה שלכם בצבא.

אריה ביבי: הייתי במג"ב, במשטרה ובשב"ס.

אריה ביבי: כשבאתי מהצנחנים לרמאללה, היה לי סמל מחלקה בשם חטיב באדר שנדמה לי שהיום הוא קאדי.

אריה ביבי: הוא היה אפילו מתקן לי שגיאות בעברית.

דובר: נעים באדר.

אריה ביבי: זה לא נעים, אלא סלמן באדר.

איוב קרא: זה במג"ב.

אריה ביבי: אמרתי שזה במג"ב.

אריה ביבי: היושב-ראש, אני חושב שאנו חייבים לא ליצור במדינה הזאת שווים ושווים יותר.

אריה ביבי: אני לא רוצה להתבטא ב"סוג ב'" ו"סוג ג'".

אריה ביבי: אני אומר: שווים ושווים יותר.

אריה ביבי: אני חושב שכאן המקום והזמן, וגם אתה כסגן שר צריך לקחת את הבעיה הזאת לראש הממשלה ולהגיד לו שיש פה בעיה של אחים לדם ושצריכים להישאר אחים לדם.

אריה ביבי: כמו שאלה אחים לדם, צריכים גם להישאר אחים לבעיות.

אריה ביבי: ויש בעיה במגזר הדרוזי שהיא צועקת, וצריכים לטפל בה.

איוב קרא: למה לא לקחת את זה לממשלה שלך לפני כמה חודשים?

אריה ביבי: אדוני סגן השר, אומר מלה אחת ואני מסיים.

אריה ביבי: אני לא בא לפה לדבר מכוח פוליטי.

אריה ביבי: דיברתי מתוך הלב והנשמה.

איוב קרא: אל תטיף.

אריה ביבי: אני לא מטיף מוסר לאף אחד.

אריה ביבי: אתה יודע?

אריה ביבי: אל תדבר עם ראש הממשלה.

אריה ביבי: אני לוקח את זה בחזרה.

איוב קרא: אני מדבר בלי ההמלצות שלך.

אריה ביבי: בסדר.

אריה ביבי: אני חושב שיש גם מגזרים אחרים שצריכים לטפל בהם, ואני מתאר לי שפה הנציג שלהם גם יודע לדבר.

אריה ביבי: אני מציע גם לא להפוך את הנושא הזה לנושא פוליטי.

דוד אזולאי: אני מסכים איתך.

דוד אזולאי: אסור לנו להפוך את זה לנושא פוליטי.

אריה ביבי: כשאני אמרתי לך את זה, אמרתי את זה במצפון נקי ובלי שום דבר פוליטי.

אריה ביבי: זה לא נושא פוליטי בכלל.

דוד אזולאי: אני חושב שאין ויכוח בין קואליציה לאופוזיציה על כך שצריך לתת מענה ליישובים הדרוזיים.

דוד אזולאי: לכן, זה יוצא כרגע מגדר ויכוח פוליטי.

דוד אזולאי: אם אנו מדברים על פוליטיקה, הטענות שיש היום הן לא לממשלה הנוכחית אלא לממשלה הקודמת.

דוד אזולאי: אנו לא עושים את זה, ואני לא מתכוון ללכת לכיוון הזה.

אריה ביבי: זה מקדמת דנה, מזמן בן-גוריון, בסדר?

אריה ביבי: אני מסכים איתך על כל מלה.

אריה ביבי: אני לא רוצה פוליטיקה.

דוד אזולאי: תודה רבה.

דוד אזולאי: מר והיב סייף, ראש המועצה המקומית ינוח-ג'ת.

והיב סייף: אני שמח על האהדה החוצה מפלגות שאני רואה פה.

והיב סייף: זה טוב, יפה ומחמם את הלב, אבל עם זה אנו לא נוכל ללכת לעובדים שלנו, לאזרחים או לבנק.

והיב סייף: אינני רוצה לחזור על דברי קודמיי.

והיב סייף: יש נקודה אחת שידידי, סגן השר איוב קרא, דיבר עליה.

והיב סייף: זו דוגמא למופת איך אפשר באמת לבוא למגזר כמו המגזר הדרוזי, כאשר באמת הפתרון נמצא מול העיניים - ורק צריך לקחת אותו וליישם אותו.

והיב סייף: דוגמא: אזור התעשיה תפן אכן הוקם על אדמות ינוח-ג'ת, ואנו גם מקופחים מבחינת קליטת עובדים שם, גם לא מקבלים שקל אחד מהארנונה וגם אין תושב אחד שיושב שם שנהנה מהארנונה.

והיב סייף: לצערי, מי שנהנה זה אלה שיש להם מליונים.

והיב סייף: באים ונותנים להם עוד מליונים ועוד הנחות.

והיב סייף: שם גובים ארנונה לפי 22 שקל למטר, כאשר אותו תושב אצלי בכפר, שמרוויח 4,000 שקל לחודש, משלם ארנונה לפי 29 שקל למטר.

והיב סייף: זה מראה איך מנהלים את הדברים שם.

והיב סייף: עם כל הכבוד לכל אחד, נבחרנו כדי לנהל את הכפרים והישובים שלנו, ואנו הכי מתאימים - כל אחד בכפרו - לנהל את הדברים, ושום ועדה קרואה לא תוכל לנהל.

והיב סייף: אם יתנו ממשלות ישראל ומשרדי הממשלה את התקציבים לאותו ראש מועצה ותשלומים בזמן והכל בזמן ואזורי תעשיה, כל אחד מאיתנו, בדליה ועוספיה וגם בירקא ובכל מקום אחר, יוכל לנהל את זה למופת.

והיב סייף: כמו שהציג ידידי סלאח פארס בהתחלה שהוא עזב מועצה מאוזנת עם עודף תקציבי, בכל הישובים זה היה כך, עד שמשרד הפנים החליט להוציא את היד ולתת יד חופשית.

והיב סייף: זו התוצאה.

והיב סייף: בתור ראש רשות, אני מוכן מהיום לחתום על התחייבות שעל כל שקל שאני מוציא לא כדין אחוייב באופן אישי, וזה לא חשוב לי מה.

והיב סייף: אם המדיניות תהיה כך ונפתור את הבעיות וימחקו את החובות ונתחיל מאפס - אנו לא רוצים להתחיל כמו שאחרים מתחילים - יש הזדמנות ויש אפשרות לתת שירותים לאזרחים.

והיב סייף: תודה.

דוד אזולאי: תודה רבה.

דוד אזולאי: חבר-הכנסת טלב אלסאנע, בבקשה.

טלב אלסאנע: היושב-ראש, חברי-כנסת, ראשי רשויות, חבר-הכנסת אריה ביבי שואל מה אני עושה כאן.

טלב אלסאנע: אני אומר שאני אמנם בדואי, אבל אני גם דרוזי וגם צ'רקסי.

טלב אלסאנע: אנו איתם כאן, כי, לדעתי, זו בעיה אזרחית ממדרגה ראשונה.

דוד אזולאי: מה עם היהודים?

דוד אזולאי: האם אתה לא מייצג את היהודים?

טלב אלסאנע: היהודים דואגים לעצמם.

דוד אזולאי: אנו צריכים את העזרה שלך.

טלב אלסאנע: וגם בעזרת ה'.

טלב אלסאנע: חבר-הכנסת וסגן השר איוב קרא אומר, שהמנכ"ל יכול ושזה ביצוע.

טלב אלסאנע: אני לא מסכים עם הקביעה הזאת.

טלב אלסאנע: הבעיה איננה בעיית המנכ"ל.

טלב אלסאנע: זו בעיית מדיניות ממשלתית.

טלב אלסאנע: צריך שהמדיניות הזאת תשתנה.

טלב אלסאנע: המנכ"ל יבצע מה שהממשלה תחליט, ואם הממשלה לא תשנה את המציאות הזאת הוא לא יכול לעשות מאומה.

טלב אלסאנע: הוא יכול רק להקשיב.

טלב אלסאנע: יש צורך בשינוי מגמה ובשינוי מדיניות.

טלב אלסאנע: אי-אפשר שנשלה את עצמנו שהדברים ישתנו בזה שבאים לדיון בְּוועדה.

טלב אלסאנע: כולנו זוכרים מה היה ב-1993, בתקופת ממשלת רבין ז"ל.

טלב אלסאנע: היו סלאח טריף ואסעד אסעד ואנו גם היינו, וביחד הגשנו אי-אמון, איימנו להפיל את הממשלה ואילצנו אותם לאמץ מדיניות כוללת בעניין מענקי האיזון ומענקי הפיתוח.

טלב אלסאנע: אם זה לא יהיה - מה שיהיה הוא שכל ראש רשות לא יוכל להתמודד עם הגזירות החדשות, ואז באופן ודאי הוא ייכשל וימנו ועדות קרואות, ובעצם הם יחסלו את השלטון המקומי.

טלב אלסאנע: יהיה רק פתרון של ועדה קרואה, ויגידו: "למה שיהיו בחירות?

טלב אלסאנע: הרי יש גרעון".

טלב אלסאנע: ואז, מנציחים את הגרעון, מנציחים את הוועדות הקרואות ושוללים את הזכות לבחור ולהיבחר.

טלב אלסאנע: אי-אפשר לומר שאנו לא מאשימים אף אחד.

טלב אלסאנע: לא מדברים על להאשים.

טלב אלסאנע: מדברים על השאלה מי אחראי למציאות הזאת.

טלב אלסאנע: בוודאי שלא העובד של ראש הרשות או העובדים ברשויות המקומיות אחראים למציאות הזאת.

טלב אלסאנע: הממשלה אחראית למציאות הזאת.

טלב אלסאנע: אי-אפשר להגיד שהדרוזים הם דרוזים כאשר הם משרתים ושהם ערבים בקשר למענקים ולתקציבים.

טלב אלסאנע: אני חושב שהגיע הזמן לשנות את המגמה בכלל לכל השלטון המקומי: גם המגזר הדרוזי, הצ'רקסי והמגזר הערבי והמגזר היהודי.

טלב אלסאנע: השלטון המקומי נמצא בחזית הראשונה מול האזרח.

טלב אלסאנע: הוא אמור להעניק את השירות.

טלב אלסאנע: הכנסת מחוקקת חוקים, מטילה מטלות, ולא מגבה אותם בתקציבים.

טלב אלסאנע: אנשים באים בדרישות לרשויות המקומיות, ולרשויות המקומיות אין מענה.

טלב אלסאנע: לפעמים, כשאנו מחוקקים חוקים, לא שמים לב בעניין של רווחה וחינוך מי יעניק את המענה התקציבי.

טלב אלסאנע: בסוף, הרשות חייבת על-פי חוק.

טלב אלסאנע: אבל, אין גיבוי תקציבי, והתוצאה הטבעית היא הגרעון התקציבי.

טלב אלסאנע: אחר כך אומרים שראש הרשות נכשל.

טלב אלסאנע: אף אחד מאתנו לא יכול לנהל רשות מקומית במגזר הערבי, הדרוזי או הצ'רקסי במציאות הקיימת.

טלב אלסאנע: זה כמו לקשור לאדם את הידיים והרגליים ולומר לו "לך תשחה".

טלב אלסאנע: צריך לשנות את המדיניות הזאת.

טלב אלסאנע: אנו יודעים שמבחינת תחום תכניות המתאר, מוסדות הציבור שנמצאות, ההכנסות העצמיות, אזורי התעשיה, המצב הסוציואקונומי, כל דבר כרוך בדבר השני.

טלב אלסאנע: אין אזורי תעשיה, אין הכנסה, אין מצב סוציואקונומי טוב ואין תשלומי ארנונה.

טלב אלסאנע: זו שרשרת.

טלב אלסאנע: צריך לשבור את המעגל הזה עם שינוי מגמה ושינוי מדיניות.

טלב אלסאנע: חברי חבר-הכנסת מגלי והבה, איוב קרא וסעיד נפאע, חמד עמאר וגם חנא סוייד - ואני חושב שגם יושב ראש הוועדה מגלה רגישות ואחריות בנושא הזה - אני חושב שבעניין הזה אנו יכולים להוביל ביחד מהלך חוצה מפלגות.

טלב אלסאנע: אני חושב שבעניין הזה אנו יכולים להצליח.

טלב אלסאנע: היה לנו נסיון בעבר, והנסיון הקודם הצליח.

טלב אלסאנע: כל אחד שנמצא פה הוא שליח של אנשים.

טלב אלסאנע: בואו וביחד נפעל, וזה לא קשור לשייכות המפלגתית אלא קשור למטרה, לדעתי, צודקת ומשותפת, ונקדם אותה.

טלב אלסאנע: מה גם שיש דיון על התקציב.

טלב אלסאנע: זה הזמן לעשות את זה.

דוד אזולאי: תודה רבה.

דוד אזולאי: מר חמוד ג'אבר, ראש המועצה המקומית סג'ור.

חמוד ג'אבר: אדוני, סג'ור לא היתה מועצה מקומית.

חמוד ג'אבר: מי שהביא מועצה מקומית לסג'ור זה מפלגת ש"ס בזמנו עם מר אריה דרעי, ואנו שמחים מאד על כך.

חמוד ג'אבר: כפר עין אל-אסד הוא הכפר היחידי במגזר הדרוזי שאין בו ראש רשות או בחירות.

חמוד ג'אבר: הם שייכים למועצה המקומית מרום הגליל.

חמוד ג'אבר: עד כמה שאני יודע, הוא הכפר היחידי במדינת ישראל שאין בו מערכת ביוב, ויש בור ספיגה ליד כל בית.

חמוד ג'אבר: כנראה שהבעיה היא לא ראשי רשויות אלא מדיניות, התייחסות ויחס.

חמוד ג'אבר: אני לא פונה לאף אחד באופן אישי, ובוודאי לא לממשלה החדשה ולא לכלום.

חמוד ג'אבר: אני יודע שלגבי סג'ור לפחות בעבר נעשה הרבה.

חמוד ג'אבר: אם מנהלת המים בראשות מר ישראל עינב לא תקצבה את סג'ור במשך עשר השנים האחרונות בשקל להחלפת תשתיות והחלפת תשתיות צנרת מים ישנה, אין פלא שעכשיו יש לנו חריגות וזליגות של מים, של תשתיות מים, מאז קום המדינה.

חמוד ג'אבר: יש פה מערכת ויש פה מעגל כללי של קיפוח מכל המקומות ולאו דוקא ממשרד הפנים, אבל בסוף הדרך הכל מתנקז למשרד הפנים.

חמוד ג'אבר: נושא נוסף הוא: תאגידי מים.

חמוד ג'אבר: נכנסתי לאחר שהשתחררתי מהצבא לאחר 23 שנות שירות.

חמוד ג'אבר: ניהלתי מערכות קצת יותר מסובכות, גם כספית, מרשות מקומית.

חמוד ג'אבר: אנו לא כאלה פשוטים ולא כאלה נחותים לנהל מערכות.

דוד אזולאי: אני חולק עליך.

דוד אזולאי: לנהל רשות מקומית זה יותר מסובך מאשר לנהל מערכת צבאית.

חמוד ג'אבר: יודעים לנהל מערכת רשות, ואני אנהל את הרשות כמו שצריך.

דוד אזולאי: במציאות הקיימת היום- - -

חמוד ג'אבר: אנו ננהל את הרשות, כשנקבל את הזכויות שלנו עד תום.

חמוד ג'אבר: אם יש בעיות, כמו שאמר קודמי, מר והיב, כל שקל לא-חוקי שאנו נוציא - תתלו אותנו.

חמוד ג'אבר: אנו נחתום כך על הדברים האלה.

חמוד ג'אבר: אנו ישרים.

חמוד ג'אבר: אנו רוצים לקדם ביחד את כל הדברים.

חמוד ג'אבר: נושא נוסף הוא: תאגידי מים.

חמוד ג'אבר: כבוד המנכ"ל הקודם החליט על תאגידי מים.

חמוד ג'אבר: המדינה החליטה לצרף תאגידי מים.

חמוד ג'אבר: אני נמצא שתי דקות מכרמל.

חמוד ג'אבר: פניתי למר עדי אלדר להתחבר לתאגידי מים.

חמוד ג'אבר: עשיתי את כל מה שצריך - סקר וכל מה שנתבקשתי - ופניתי גם בכתב וגם בייעוץ משפטי גם לישראל עינב וגם למר עדי אלדר על מנת לקבל את המענקים.

חמוד ג'אבר: תראו איזה פלא: כל העיריות הגדולות וכל העיריות המבוססות קיבלו את המענקים של המדינה, ואנו לא קיבלנו את המענקים.

חמוד ג'אבר: עדי אלדר לא רוצה את סג'ור אצלו.

חמוד ג'אבר: האם מדברים על איחודים?

חמוד ג'אבר: אני חותם לכם עכשיו על איחוד עם כרמל בעוד חמש שנים, ורק שעדי אלדר יסכים לקבל אותנו.

חמוד ג'אבר: לא יסכימו.

חמוד ג'אבר: זו לא חוכמה לאחד חלשים ביחד, ואז להגיד "זה מה שיש".

חמוד ג'אבר: אני אשמח לקבל שלושה מפעלים מכרמל שבנויים על אדמת סג'ור, ואני לא אפנה למשרד הפנים בכלל.

חמוד ג'אבר: אנו ברמת סוציואקונומי 3.

חמוד ג'אבר: אין גביה.

חמוד ג'אבר: לאנשים אין לאכול, כך אז אין להם מה לשלם.

חמוד ג'אבר: אנו נעשה את הכל בתחום הגביה.

חמוד ג'אבר: אנו רק 3-4 חודשים בתפקיד, וכבר דורשים מאיתנו לעשות דברים.

חמוד ג'אבר: אנו עשינו מה שלא עשו במשך חמש שנים.

חמוד ג'אבר: זו שנת בחירות.

חמוד ג'אבר: אין התחשבות בדברים האלה.

חמוד ג'אבר: יש הרגשה יותר קשה ברחוב.

חמוד ג'אבר: חובתנו, כהנהגה מקומית, וחובת המדינה וחברי-הכנסת, כהנהגה לאומית, לעצור את הסחף המסוכן.

חמוד ג'אבר: זה סחף שיכול להגיע למקום אחר.

חמוד ג'אבר: דבר אחרון בקשר לחברי ועדת תכנון ובניה - עצרתי את התהליך של בג"ץ נגד משרד הפנים בדקה ה-99.9.

חמוד ג'אבר: אני פה מצהיר ואומר: לא אתבייש ללכת גם על התאגידים עכשיו לבג"צים ולדרוש את מה שמגיע לי.

חמוד ג'אבר: מה שאנו צריכים לקבל אנו נקבל.

חמוד ג'אבר: אם אנו עושים דברים לא בסדר, יש לי חשב בסדר גמור.

חמוד ג'אבר: הוא בא ובודק אותי בכל דבר.

חמוד ג'אבר: על דבר שהוא אומר לי "אל תחתום", אני לא חותם.

דוד אזולאי: תודה רבה.

דוד אזולאי: חבר-הכנסת יעקב אדרי, לשעבר סגן השר, בבקשה.

דובר: השר.

יעקב אדרי: הייתי גם סגן שר.

יעקב אדרי: החלפתי ששה משרדים.

דובר: אבל, מזכירים את האחרון.

יעקב אדרי: אדוני היושב-ראש, סגן השר איוב קרא, מנכ"ל משרד הפנים, חבריי ראשי הרשויות, חברי-הכנסת, כשאמרו לי שיש היום דיון עם ראשי הרשויות הדרוזיות, היה חשוב לי מאד לבוא.

יעקב אדרי: הנה הגעתי, ולצערי, אני לא מכיר אף אחד.

יעקב אדרי: כמעט כל ראשי הרשויות שהכרתי התחלפו בבחירות.

סעיד מועדי: ובצדק.

יעקב אדרי: זה אומר לי שהציבור לא היה מרוצה.

יעקב אדרי: אבל, כשאני בודק את זה לעומק, אני אומר - אמרו גם חבריי - אתם נכנסים לתקופה מאד לא פשוטה, לבעיות קשות מאד, ואני לא יודע אם לא יהיו בחירות בעוד ארבע שנים ואם לא נראה עוד 'נאגלה' של ראשי רשויות.

יעקב אדרי: אם נמשיך לתת להם את המצב הזה שהם ממשיכים פה, הם ישקעו וישקעו.

יעקב אדרי: מותר לי להגיד לכם שגם הייתי ראש רשות לשעבר, ואני מכיר את הנושאים מכל הכיוונים.

יעקב אדרי: סיירתי הרבה מאד ביישובים כשר הנגב והגליל, וראיתי את הבעיות מקרוב.

יעקב אדרי: השתדלתי גם לעזור בחלק מהדברים.

יעקב אדרי: מנכ"ל משרד הפנים, שמותר לי להגיד שהוא מבין טוב-טוב את הנושא, ואני מכיר אותו כראש עיר שעבד מולו, וגם את השר אלי ישי - כראש עיר שעבד מולו.

יעקב אדרי: הם מבינים את העניין טוב-טוב.

יעקב אדרי: צריך לתת להם את הזמן.

יעקב אדרי: בסך-הכל, הם חודש וחצי בעבודה.

דוד אזולאי: המנכ"ל - לא.

דוד אזולאי: הוא רק שבוע ימים.

יעקב אדרי: אני יודע.

יעקב אדרי: בשבוע שעבר בדיוק ביום שהוא נכנס הייתי במשרד הפנים.

דוד אזולאי: אבל, יש לו נסיון מוניציפלי עשיר.

יעקב אדרי: בדיוק.

יעקב אדרי: הלוואי ולכולנו יהיה את הנסיון שיש לגבי מימון.

יעקב אדרי: אני מעיד על כך כאחד שעבד מולו.

יעקב אדרי: אבל, צריכים לראות אחת ולתמיד איך לסגור את מעגל הקסמים הזה.

יעקב אדרי: כשבא ראש רשות חדש ויש לו 30 או 40 מליון שקל מינוס, איך רוצים שהוא יוכל לתפקד?

יעקב אדרי: הוא לא יוכל.

יעקב אדרי: גם אם הוא יהיה אקרובט ותהיה 100% גביה ותורידו את הפחת, זה לא יעזור וזו טיפה בים בסוף.

יעקב אדרי: זו האמת הקשה שצריכים אחת ולתמיד להתמודד אִתה.

יעקב אדרי: אחרת, הם ישקעו וישקעו, וכל הזמן הוא ירוץ לחפש עוד כמה שקלים מאיזה משרד מפה ומשם.

יעקב אדרי: צריך לומר באומץ לב.

יעקב אדרי: אדוני היושב-ראש, אני יודע שאתה גם עם הנסיון האדיר שלך, וצריך לנסות.

יעקב אדרי: אמרו פה שבזמנו סידרו לקיבוצים וכו', וטוב שסידרו.

יעקב אדרי: הגיע הזמן גם פה לעשות סדר ולהגיד "אנו מיישרים קו".

יעקב אדרי: אחרת, רבותי, הם לא יוכלו לעשות כלום.

יעקב אדרי: אני מכיר את זה.

יעקב אדרי: אתם גם מכירים.

יעקב אדרי: צריך ליישר קו, ואחרי זה גם להטיל אחריות עליהם בצורה שתהיה מסודרת, בצורה של חקיקה, כי גם הם לפעמים מחפשים ומפילים את הכל על הקודם והקודם מפיל על הקודם לו, וזה לא נגמר.

יעקב אדרי: דבר נוסף - צריך לראות לחלק את העוגה נכון.

יעקב אדרי: ניסיתי לקדם את אזור התעשיה בר-לב ולצרף ישוב ערבי לעניין הזה.

יעקב אדרי: זה חשוב מאד, כי זה נותן להם הכנסות.

יעקב אדרי: פה יש את הנושא של תפן.

יעקב אדרי: צריך לעשות ולתקן את העוול שנעשה בעניין הזה, ולראות עוד מקורות הכנסה.

יעקב אדרי: זה טוב ויפה להגדיל את הארנונה, אבל זו טיפה בים.

יעקב אדרי: אני מאד מקווה שיהיה מכלול.

יעקב אדרי: גם סגן השר איוב קרא נכנס לנושא הזה מהכיוון של הנגב והגליל.

יעקב אדרי: אני חושב שאם כולנו נטפל בבעיה ביחד, אולי סוף-סוף יהיה פתרון לעניין.

סאלח פארס: היושב ראש, ברשותך, משפט אחד לחבר-הכנסת יעקב אדרי.

סאלח פארס: חבר-הכנסת יעקב אדרי, אם ניתן להם את הזמן, חבל.

סאלח פארס: עשו שמות.

יעקב אדרי: אבל, אתה לא יכול להגיד לשר הפנים ולמנכ"ל שנכנסו - - -

סאלח פארס: אל תענה לי.

סאלח פארס: הסוס ימות, וחבל.

סאלח פארס: אנו מתים.

סאלח פארס: חבל למות אחרי שהתרגלנו לא לאכול.

דוד אזולאי: תודה רבה.

דוד אזולאי: מר פריד גאנם, ראש מועצת מע'ר, בבקשה.

דובר: הוא דובר הפורום - לא?

פריד גאנם: אני דובר הפורום.

פריד גאנם: אני מודה ליושב-ראש, לחברי-הכנסת ולסגן השר הנוכחי ולסגני השר הקודמים, ואני מברך על הצעד, אבל זה צעד אחד בלבד.

פריד גאנם: אנו מצפים לראות מעשים מיידיים ללא שום דחיות, ואבהיר בקצרה.

פריד גאנם: יש שני דברים בוערים: אחד - שאפשר להמתין.

פריד גאנם: אם לא נטפל בו, בעוד חצי שנה או שנה נחזור אליכם עם צרות יותר גדולות ועם גיבנת יותר כבדה.

פריד גאנם: דבר שבאמת אי-אפשר לדחות יותר - אני נוהג להשתמש בדימוי כדלקמן: אנו במצב של טיפול נמרץ.

פריד גאנם: אנו נמצאים בחדר טיפול נמרץ הרבה חודשים לפני הממשלה הנוכחית.

פריד גאנם: הובטח לנו רבות, ולא יושם כלום.

פריד גאנם: זו ביורוקרטיה אחת מתמשכת ומלים יפות.

פריד גאנם: לא נפרע דבר.

פריד גאנם: אני, כמובן, לא רוצה להכניס עניינים פוליטיים, אבל זה המצב.

פריד גאנם: מאז הבחרנו עשינו כמיטב יכולתנו בכלים הדלים שיש לנו, למרות הגיבנת, המכשולים והמהמורות.

פריד גאנם: עשינו את המכסימום.

פריד גאנם: אחרי מתקפות חוזרות ונשנות תמיד שמים אותנו כנאשמים עם טבלאות של מספרים, ואני חושב שהמספרים מטעים מאד.

פריד גאנם: אני נגד האמרה המפורסמת.

פריד גאנם: אפשר להתווכח עם מספרים.

פריד גאנם: אנו חדשים, וגם כשהיינו חודש אחד בלבד בתפקיד התחלנו מהיום הראשון לבצע כל מה שנדרש מאתנו בנסיבות הקשות שלנו.

פריד גאנם: הובטח שוב ושוב, וצריך חתימה וצריך בחינה וצריך בדיקה, ויש בחירות ואין בחירות, עד אשר הגיעו מים עד נפש.

פריד גאנם: אחרי הממשלה הנוכחית אנו המתנו והמתנו, ותאמינו לי שהיינו חסם.

פריד גאנם: חסמנו את התסיסות גם בקרב המועצות.

פריד גאנם: מועצה בלי משכורות של הרבה חודשים, בלי מים ועם ניתוקי מים, בלי אשפה ואין כמעט שירותים.

פריד גאנם: אין תחזוקה יומיומית.

פריד גאנם: עשינו זאת כמו במדבר.

פריד גאנם: אין לנו כלום.

פריד גאנם: עשינו, שרדנו, המתנו ובלמנו.

פריד גאנם: רצינו דבר פשוט מאד: לשבת עם כבוד השר.

פריד גאנם: למה?

פריד גאנם: כי יש משהו בוער ואי-אפשר להמתין יותר.

פריד גאנם: רבותי וגברותי, אי-אפשר להמתין.

פריד גאנם: לא זכינו אפילו להתנצלות שכבוד השר עסוק.

פריד גאנם: לכן, באנו והתרענו שלא נוכל להמשיך לחיות בטיפול הנמרץ בלי חמצן.

פריד גאנם: אין לנו חמצן.

פריד גאנם: אם תתנו לנו חמצן בעוד חודש - תמצאו אותנו מתים.

פריד גאנם: חמצן לא יועיל למתים.

פריד גאנם: הוא יועיל לאחד שנמצא בטיפול נמרץ.

פריד גאנם: אחרי שהתרענו והמתנו ואחרי שהובטח לנו ולא קויים, החלטנו על סדרה של פעילויות מחאה שילכו ויתעצמו.

פריד גאנם: אני מקווה שלא ילכו ולא יתעצמו, אם ייצא עשן לבן היום ולא מחר.

דוד אזולאי: תסכם בבקשה.

פריד גאנם: העניין הבוער, וזה לא הדבר היחיד, הוא לשחרר כספים באופן ממש מיידי, כי הרחוב תוסס ואנו תוססים, והכסאות שלנו בוערים.

פריד גאנם: הדבר השני - יש לנו אחר כך זמן לשבת ולטפל בעניינים המהותיים באופן מעמיק, כך שהמחלה הזאת לא תחזור.

פריד גאנם: אנו מבקשים מכולם באמת לא להסתפק בדברים, להזיז דברים באופן מיידי.

פריד גאנם: אם יזוזו דברים היום - אנו מחר כבר מכריזים על הפסקת שביתה, על הפסקת מחאה, ונשב אתכם מתי שתרצו.

פריד גאנם: נשב ונדון בדברים לעומק ונמצא פתרונות.

דוד אזולאי: תודה רבה.

דוד אזולאי: חבר-הכנסת חנא סוייד, בבקשה.

חנא סוייד: ראשית, ברכות למנכ"ל החדש וגם לראשי הרשויות שטרחו ובאו לכאן על מנת להביע או לתאר את הבעיות שהם עוברים בניהול המועצות שלהם.

חנא סוייד: דובר כאן על מי אחראי, ממשלה נוכחית או ממשלה שהיתה, ואני חושב שזו לא זו ולא זו.

חנא סוייד: אני חושב שיש כאן בעיה עם השיטה.

חנא סוייד: לאט-לאט הולך ונוצר במדינת ישראל טיפוס של שלטון מקומי שכולל שלוש דרגות:

חנא סוייד: דרגה אחת כוללת עכשיו כ-50 רשויות מקומיות שהן נטולות מענק ויש להן מכרות זהב, מוסדות פיננסיים, בנקים ואזורי תעשיה, והן לא צריכות את מדינת ישראל או את משרד הפנים.

חנא סוייד: קבוצה שניה היא של מועצות מקומיות שמצבן קצת קשה ומקבלות מענק ויש תכנית הבראה וחשב מלווה או בלי זה, אבל איכשהו הן מסתדרות.

חנא סוייד: אחר כך יש כ-22 רשויות מקומיות מפורקות ומפוזרות לחלוטין; הן לא נחשבות ולא קיימות, ואחת מהן היא דרוזית, כמובן ירקא.

חנא סוייד: זה המצב שהולך ומתקבע.

חנא סוייד: דרך אגב, יש גם מועצה יהודית אחת, נתיבות, שגם התפרקה, וזה איפה שהיה ראש עיריית חיפה.

דובר: ירוחם.

חנא סוייד: סליחה.

חנא סוייד: זו ירוחם.

חנא סוייד: אני זוכר שהתנגדנו ביחד שיאריכו לראש העיר שם עמרם מצנע.

אריה ביבי: גם בלוד יש עדיין ועדה קרואה.

חנא סוייד: כן.

חנא סוייד: אדוני המנכ"ל, אני מדבר בעיקר אליך.

חנא סוייד: הולך ונוצר מצב כזה שלדעתי קשה מאד לפרוץ אותו, אלא אם יש רצון של מדיניות ופוליטיקה אחרות.

חנא סוייד: בחלוקת המשאבים במדינת ישראל, חלוקה של מכרות הארנונה, אי-אפשר לפרוץ.

חנא סוייד: בישובים הדרוזים עם מצב סוציואקונומי כפי שהוא, 3 או 2 או משהו כזה בממוצע, ללא מקורות הכנסה עצמיים, אי-אפשר לבנות על גביה שהיא מעל ל-50% באופן קיים, כלומר באופן נמשך.

דובר: עקבי.

חנא סוייד: אתה יכול אולי לשנה בתכנית הבראה על מנת לצאת ידי חובה, להגיד 75%, ואז יזעיקו את כל המשפחות ואת כל האנשים או יכולים לעמוד בזה.

חנא סוייד: תכנית ההבראה מדברת על כך שבשנה הבאה זה יהיה 85%, אבל האמת היא שאת כל הפוטנציאל מנצלים פעם אחת ובשנה הבאה יורדים ל-50%.

חנא סוייד: לכן, כל המודל הזה של תכניות הבראה נכשל.

חנא סוייד: המודל של חשב מלווה נכשל.

חנא סוייד: אל תבנו על זה.

חנא סוייד: זה לא יעבוד בשום פנים ואופן, ושלא תהיינה לך אשליות.

סעיד נפאע: חבר-הכנסת חנא סוייד, המבקר אמר שזה נכשל.

חנא סוייד: כן, זה כשלון טוטאלי.

חנא סוייד: מה שצריך לחשוב הוא באמת איך להגביר מצד אחד את המענקים, מענקי האיזון.

חנא סוייד: אני מדבר על סמך מחקרים בעניין הזה.

חנא סוייד: צריך לפחות להכפיל את מענק האיזון.

דוד אזולאי: האם היית איתנו פה בשבוע שעבר בדיון שהיה על ראשי הרשויות?

חנא סוייד: הייתי בחלק ממנו.

דוד אזולאי: יש כוונה לקצץ 15%--

מגלי והבה: --מה-50% שנשארו.

חנא סוייד: אני יודע.

דוד אזולאי: תוסיף את כל הקיצוצים המצטברים משנים עברו.

חנא סוייד: זה אומר שהשיטה היא הבעיה, ועל-פי מה שאנו מתארים כרגע אולי יינתן קצת חמצן.

חנא סוייד: אבל, בעוד כמה חודשים הם יתפרקו.

חנא סוייד: אני רוצה להגיד שאפשר לעשות את זה, ובנוסף לזה צריך לעשות גם חלוקה של העושר המוניציפלי.

חנא סוייד: המדינה משלמת על משרדי ממשלה ובתי-חולים מאות מיליונים.

חנא סוייד: למה הממשלה החליטה לבנות בית-חולים בכפר-סבא, כך שכפר-סבא תיהנה מכל הארנונה, והיא לא החליטה שזה יהיה בבית-ג'אן, ובית-ג'אן לא מקבלת כלום, ואין לה אזור תעשיה והיא במצב סוציואקונומי קשה וכל הדברים האלה?

חנא סוייד: צריך לחשוב על פיזור העושר המוניציפלי.

חנא סוייד: זה יתן פתרון בר-קיימא לבעיה של הרשויות המקומיות בכלל במדינת ישראל.

חנא סוייד: אני לא מדבר רק על הדרוזיות, הערביות או היהודיות.

חנא סוייד: יש בעיה של השלטון המקומי, שאני מאד מקווה שתצליחו איכשהו לפרוץ את השיטה.

דוד אזולאי: תודה רבה.

דוד אזולאי: ראש מועצת פקיעין, מר ח'יר נסראללה, בבקשה.

נסראללה ח'יר: אדוני המנכ"ל, אנו מאחלים לך הצלחה וגם לחברי-הכנסת.

נסראללה ח'יר: אקצר ואומר כמה משפטים.

נסראללה ח'יר: ראשית, עבדנו בעבר עם הרב אלי ישי, ובזמנו קראו לו: "האבא של החלשים".

נסראללה ח'יר: היום, אנו רוצים את הרב שבאמת היה האבא של החלשים, ובמיוחד אנחנו, ואני מדבר על המגזר הדרוזי והצ'רקסי.

דוד אזולאי: היום, זו כבר משפחה ברוכה וגדולה מאד.

נסראללה ח'יר: דבר שני - אתם כל הזמן מדברים על גביית ארנונה ועל כל מה שאתם רוצים מסביב.

נסראללה ח'יר: רבותי, אני רוצה להגיד לכם שהאדמה בוערת מתחתינו והאש כבר התחילה.

נסראללה ח'יר: אם אדוני המנכ"ל והאדונים הנכבדים, חברי-הכנסת, לא יכבו את האש - אנו יודעים מתי מתחילים אבל אנו לא יודעים מתי אנו גומרים.

נסראללה ח'יר: לא יעלה על הדעת היום שיש לנו אחוזי אבטלה גבוהים מאד, שלחיילים משוחררים אין קורת גג, ושחלקה של 300 מ"ר יכולה לעלות 150 אלף שקל, שזו אדמה שלקחו אותה בעבר מאיתנו ועכשיו מוכרים לנו אותה בחזרה, וגם את זה לא נותנים לנו.

נסראללה ח'יר: גם את זה הם לא נותנים לנו ומקשים עלינו.

נסראללה ח'יר: איך אני יכול לבוא היום לצעיר או לחייל משוחרר שאין לו קורת גג ואין לו מקום עבודה ולבקש ממנו ארנונה?

נסראללה ח'יר: אני רוצה שכל אחד מכם יתן לי את התשובה הזאת.

נסראללה ח'יר: בנוסף, חבר-הכנסת, איפה הוא?

נסראללה ח'יר: הלך.

נסראללה ח'יר: האם קוראים לו אריה?

דובר: אריה ביבי.

נסראללה ח'יר: חבר-הכנסת אריה ביבי הזכיר ברית דמים.

נסראללה ח'יר: אנו כבר הפסקנו עם השטויות האלה.

נסראללה ח'יר: אנו רוצים ברית חיים.

נסראללה ח'יר: רבותי, אנו היום נמצאים במצב כל כך קשה.

נסראללה ח'יר: אנו רוצים לחיות.

נסראללה ח'יר: אנו הולכים למות, כמו שחבריי אמרו, ואתם צריכים לתת כתף באופן מיידי.

נסראללה ח'יר: אני לא יודע אם החמצן כבר עוזר לנו.

נסראללה ח'יר: רבותי, אנו מאבדים את השליטה בתוך היישובים שלנו.

נסראללה ח'יר: לא יעלה על הדעת שהיום הנוער שלנו, נוער מנותק, שורף מכוניות ואין לו שום דבר.

נסראללה ח'יר: אני מדבר לא רק על הכפר שלנו אלא על כל הכפרים.

נסראללה ח'יר: הוא שורף מכוניות וזורק רימונים.

נסראללה ח'יר: אין לו מה לעשות.

נסראללה ח'יר: כל אחד בחופש מהצבא הולך עם ה-M-16 ומתחיל לירות בלילה.

נסראללה ח'יר: אף אחד לא יודע למה הוא יורה.

נסראללה ח'יר: זה בגלל שהוא מתוסכל לגמרי.

נסראללה ח'יר: אני מבקש באמת מהחברים הנכבדים לקחת ולשים דגש על כל הנושא שלנו.

נסראללה ח'יר: אם זה סגן השר ואם זה חברי-הכנסת המכובדים וכל אלה שנמצאים כאן - ללכת לנסות להציל אותנו.

נסראללה ח'יר: אחרת, אנו נדע איך אנו מתחילים ולא נדע איך אנו גומרים.

דוד אזולאי: תודה רבה.

דוד אזולאי: חבר-הכנסת שלמה מולה, בבקשה.

שלמה מולה: היושב-ראש, אני מתנצל שיצאתי באמצע.

שלמה מולה: יצאתי כי היתה הצבעה באיזו שהיא ועדה, והייתי חייב להגיע לשם.

דוד אזולאי: לכן, אני מאפשר לך לדבר.

שלמה מולה: אני מצטרף לברכות למנכ"ל, ואני חושב שבהחלט צריך לתת הזדמנות לשר ולמנכ"ל, למרות שאנו באופוזיציה.

שלמה מולה: אני חושב שבעניין הזה אין קואליציה או אופוזיציה, ואני רוצה שזה יהיה ברור לגמרי.

שלמה מולה: יש בעיה ביחס שאנו נותנים לנושאים, כשאנו יודעים שיש כרוניקה של בעיה.

שלמה מולה: אני חושב שצריך להסתכל על עצמנו ולבוא ולהגיד שיש פה אפליה ממוסדת מאז קום המדינה ביחס שהיא נותנת לאוכלוסיות ולמיעוטים קצת שונים.

שלמה מולה: לא צריך לטאטא את זה, וצריך לשים את הדברים על השולחן.

שלמה מולה: אני אומר לכם שאם היום היה ראש עיריית תל-אביב והיתה לו בעיה כזו כמו שיש להם, כל המדינה היתה רועשת וגועשת.

שלמה מולה: אני אומר את זה לכם באופן הכי חלק וברור.

שלמה מולה: גם אם ראש עיריית חיפה, יונה יהב, שהוא דוקא במפלגה שלי ושל חבר-הכנסת מגלי והבה, היה בא ומעלה נושא - גם המדינה היתה גועשת ורועשת.

שלמה מולה: אלה עובדות חיים.

שלמה מולה: עם אלה אי-אפשר להסתתר.

שלמה מולה: אני מסכים איתך לגמרי.

שלמה מולה: כל הסיסמאות האלה של "ברית דמים" ו"ברית חיים" הן שטויות במיץ עגבניות.

שלמה מולה: צריך לבוא עם ידיים נקיות ולשים את הדברים על השולחן, ולבוא ולהגיד איך אנו רוצים לטפל בבעיה של מי שאינם יהודים, אם זה צ'רקסים, דרוזים או ערבים.

שלמה מולה: היחס או אותו יחס.

שלמה מולה: יש כאלה שעושים מדרג: "אלה משרתים ואלה לא משרתים, וניתן להם אפליה", אבל הבסיס הוא זה שצריך להעסיק אותנו.

שלמה מולה: היחס שנותנים הרשויות לאוכלוסיות בפריפריה.

שלמה מולה: אדוני היושב-ראש, יש רק פתרון אחד, וזה אם הגישה שלנו תהיה, שוב, בלי פוליטיקה.

שלמה מולה: תראה מי נמצא כאן: מהליכוד, מקדימה, מש"ס ומישראל ביתנו.

דוד אזולאי: היו בישיבה הזאת 15 חברי-כנסת מכל המפלגות.

שלמה מולה: נכון.

שלמה מולה: אני רוצה לבוא ולהגיד: בוא ונתרגם זאת למעשה.

שלמה מולה: אתה יודע איפה הבעיה שלנו.

שלמה מולה: הבעיה שלנו היא מה שנקרא: המשמעת הקואליציונית.

שלמה מולה: אני וחברי-הכנסת מגלי והבה ואריה ביבי, ובוודאי חבר-הכנסת נפאע, משוחררים מהבעיה הזאת.

שלמה מולה: אני לא מקנא בכם.

שלמה מולה: אם היום כולנו נבוא ונגיד: "לא נצביע בוועדת הכספים כחברים בוועדה, אם את הבעיה הזאת, בעיה בוערת היום, לא נפתור" - אז אני אומר לכם ששר האוצר ירוץ אחרי זה, ראש הממשלה ירוץ אחרי זה והפקידים יתקשרו.

שלמה מולה: זה כמו שהיום אפילו הפקידים מתקשרים לחברי אופוזיציה כדי לבקש מהם לתמוך בהעלאת מע"מ לירקות כי הם יודעים שזה לא יעבור בוועדת הכספים.

שלמה מולה: אם אנו נגיע למצב שגם בעיית הצ'רקסים והדרוזים, שכרגע אנו דנים בה, לא תעבור בוועדת הכספים, אם הממשלה לא תתערב - אז אנו עשינו משהו.

שלמה מולה: היושב-ראש, אני רוצה להציע הצעה.

שלמה מולה: אני באמת לא חושד בך.

שלמה מולה: אני חושב שאתה בן-אדם וגם השר.

שלמה מולה: צריך להודות שבתקופה שאלי ישי היה שר הפנים, מצב הדרוזים והצ'רקסים היה טוב.

שלמה מולה: צריך להודות גם בזה.

שלמה מולה: יש תהליכים שבהם אפשר לבנות ולבוא ולהגיד: "רבותי, אוקיי.

שלמה מולה: בואו ונחזור על מה שהיה".

שלמה מולה: אבל, אי-אפשר כל הזמן להתעסק בסיסמאות.

שלמה מולה: צריך להתעסק במעשים.

שלמה מולה: אני אומר שגם בממשלה שאנו היינו חברים בה, חבר-הכנסת מגלי והבה ואני, לא פתרו את כל הבעיות.

שלמה מולה: גם שם זה היה.

שלמה מולה: זה גם בממשלה הזאת.

שלמה מולה: אני אומר: בואו ונשים באמת בצד את הפוליטיקה ונתעסק במהות של איך אנו יכולים לקדם את הנושאים ביחד.

דוד אזולאי: תודה רבה.

דוד אזולאי: רבותי, אני רוצה להתנצל בפני כל אלה שביקשו רשות דיבור.

דוד אזולאי: אינני יכול לאפשר להם.

דובר: נציג הסתדרות.

דוד אזולאי: יש עוד שני דוברים שבכל זאת אני רוצה לתת להם לדבר, ואחד מהם הוא יועץ השר, מר סעיד מועדי, שהיה שותף לדיונים עם ראשי הרשויות ולמפגש עם השר.

דוד אזולאי: אני מבקש שתאמר דברים בקצרה, ולאחר מכן, אחרון הדוברים יהיה נציג ההסתדרות.

דוד אזולאי: בזה אני נועל את רשימת הדוברים ועובר למנכ"ל.

סעיד מועדי: היושב-ראש, חברי-כנסת נכבדים, המנכ"ל, ברוך ה', הזכרון טוב מאד.

סעיד מועדי: כולם זוכרים את התקופה הטובה כשאלי ישי היה שר הפנים וסגן השר היה דוד אזולאי.

סעיד מועדי: המצב קשה מאד ברשויות, ואני אחד מתושבי הכפרים האלו.

סעיד מועדי: אני לא רוצה לפרט פה כי כולם פירטו.

סעיד מועדי: נפגשתי עם ראשי הרשויות וביקשתי מהם עשרה ימים, על מנת שהמנכ"ל החדש ייכנס למשרד ונקבע ישיבת עבודה.

סעיד מועדי: אני אקח את זה מהמנכ"ל ואגיד שהיום בשעה 14:30 נקבעה פגישה עם ראשי הרשויות.

סעיד מועדי: לקח למנכ"ל פחות מעשרה ימים לפגוש את ראשי הרשויות.

סעיד מועדי: נוכח גם ראש העדה שעושה כל מאמץ.

סעיד מועדי: ישבתי עם השר שמכיר את הבעיות.

סעיד מועדי: לשר יש אוזן קשבת ואהדה רבה לעדה הדרוזית והעדה הצ'רקסית ולכל החלשים במדינת ישראל.

סעיד מועדי: כולם יודעים מזה.

סעיד מועדי: תמוה בעיניי דבר אחד, שאני חייב לציין פה, שאחד מחברי-הכנסת קורא לרשויות - אני מבקש עשרה ימים - ואומר: "אם תוך יומיים השר לא יישב אתכם, תעלו בהמוניכם לירושלים".

סעיד מועדי: זה דבר מצער, ואני לא רוצה להזכיר שמות.

דוד אזולאי: אני מודה לך מאד.

דוד אזולאי: נציג ההסתדרות, בבקשה, גם בקצרה.

אוסאמה סייף: אני אוסאמה, ואני מנהל המחוז של הסתדרות העובדים הלאומית בצפון.

אוסאמה סייף: הבעיה הכלכלית הזאת גורמת לנזקים גדולים מאד לציבור העובדים.

אוסאמה סייף: הדבר הזה, בהחלט, מתבטא בהלנות שכר מתמשכות וארוכות ולתקופות ארוכות וכמובן באי העברת כספים לקרנות, לקופות וכן בתנאים סוציאליים ופנסיוניים.

אוסאמה סייף: הדבר הזה, כמובן, לא נסבל.

אוסאמה סייף: אני יכול להעיד על מספר תכניות הבראה ששודרגו בהרבה מאד מועצות, והדבר לא הביא לשום פתרון.

אוסאמה סייף: האמת היא, שהאבסורד הוא שכל הרשויות האלה מלוּות ע"י חשבים מלווים מטעם משרד הפנים, והדבר הזה נעשה לאורך תקופות ארוכות ולא תקופות קצרות, ולא ראינו שיש שיפור.

אוסאמה סייף: למעשה, המצב רק נהיה יותר גרוע.

אוסאמה סייף: המצב באמת נהיה יותר גרוע מיום ליום, למרות החשבים המלווים במקום.

אוסאמה סייף: אתייחס פה לנקודה מאד חשובה שהזכרת אותה, אדוני - עיריית הכרמל.

אוסאמה סייף: עיריית הכרמל מיוצגת ע"י משרד הפנים כוועדה קרואה.

אוסאמה סייף: רְאה איזו חשיבות יושב-ראש הוועדה, שהוא נציגו של משרד הפנים, נתן לישיבה של היום.

אוסאמה סייף: אתה לא רואה פה שום נציג: לא של עוספיה ולא של דליה, כי כך משרד הפנים רואה את הרשויות האלה.

אוסאמה סייף: כאיש מקצוע מהצד שרואה את הדברים ומעורה עם ראשי רשויות, אני יכול להגיד לך, אדוני, שראיתי - - -

דוד אזולאי: האם אתה נציג ההסתדרות?

אוסאמה סייף: אני נציג ההסתדרות.

דוד אזולאי: אם כך, אני מציע שתדבר בנושא הנוגע לעניין.

אוסאמה סייף: עובדה שהבלטתי זאת בהתחלה.

אוסאמה סייף: הדברים האלה גרמו לנזקים, אבל צריכים להבין שהנזקים האלה לא באו משום מקום.

אוסאמה סייף: הם באו כתוצאה מהתעלמות מוחלטת של משרד הפנים, מהדרישות של הרשויות האלה.

אוסאמה סייף: הבעיה היא שמשרד הפנים כל הזמן מפנה אצבע מאשימה לגורם אחד שנקרא: המשאב האנושי, ציבור העובדים.

אוסאמה סייף: כל פעם אומרים "תבוא לעוד תכנית הבראה, תצמצם בעוד כוח-אדם".

אוסאמה סייף: כמה אפשר?

אוסאמה סייף: כמה הציבור הזה, ציבור העובדים, יכול לתת מחלקו כדי באמת להביא לפתרון הבעיה?

אוסאמה סייף: אתה שמעת את יושב-ראש הפורום שאמר את זה, שהוא צמצם לאנשים גם בזכויות שמגיעות להם לפני 1998.

אוסאמה סייף: די בכך כדי להבין שבאמת הפתרונות שנותן משרד הפנים נכון להיום לא מביאים שום תועלת.

אוסאמה סייף: צריך למצוא פתרון אחר.

אוסאמה סייף: הפתרון שלנו, שאנו מציעים אותו לכם, הוא: אין מנוס.

אוסאמה סייף: צריך למצוא פה פתרון כולל, לשלם את כל החובות כאלה, כמו שעשיתם באמת בקיבוצים ובמקומות אחרים, ולתת לאנשים להתחיל דרך חדשה תוך פיקוח חזק על הרשויות האלה.

אוסאמה סייף: כמובן, שהדברים יכולים לבוא על פתרונם.

אריה ביבי: תיקון - יושב-ראש ועדה קרואה לא יכול לבוא לפה.

דוד אזולאי: הוא יכול לבוא לפה.

דוד אזולאי: יש פה יושב-ראש ועדה קרואה.

דוד אזולאי: הוא יכול לבוא ויכול להשתתף בדיון, ואין מניעה.

דוד אזולאי: במקרה, אני יודע שגבי אופיר הודיע שהוא נמצא בחוץ-לארץ והוא מתנצל על כך שהוא לא משתתף.

דוד אזולאי: כדאי לבדוק את הדברים.

אוסאמה סייף: אדוני, אם כך, זה יותר גרוע שאנשים לא מקבלים משכורות ששה חודשים והוא נמצא בחוץ-לארץ.

דוד אזולאי: תודה רבה.

דוד אזולאי: רבותי, ראשית, השר ביקש ממני לבקש ולהודיע לכם שהוא מכבד ומעריך את ראשי הרשויות הדרוזיות, והוא לא בא לישיבה כי הוא שלח את המנכ"ל כזרוע מבצעת שלו וכאיש מקצוע במשרד.

דוד אזולאי: מי שמכיר ויודע איך המערכת עובדת יודע שבגלל ההערכה אליכם נשלח לכאן המנכ"ל.

דוד אזולאי: זה רק לידיעתכם.

דוד אזולאי: שנית, נשמעו פה טענות כלפי הפגישה.

דוד אזולאי: במקרה, שמעתי זאת מאחורי הקלעים.

דוד אזולאי: כמדומני, המנכ"ל נכנס לתפקידו ביום ראשון שעבר.

דוד אזולאי: אם אחרי פחות משבועיים המנכ"ל כבר מוכן לשבת עם ראשי הרשויות, ואני שמח לשמוע שהיום מתקיימת ישיבת עבודה עם צוות המשרד בראשות המנכ"ל - אני חושב שאנו צריכים לברך על כך.

דוד אזולאי: השר אמנם מכיר את המשרד, אבל הוא חודש וחצי במשרד, ואני יודע כמה פניות וכמה בקשות יש.

דוד אזולאי: תאמינו לי שבסוף הוא יקבל אתכם, והבעיות ייפתרו בעזרת ה'.

דוד אזולאי: אני מאמין בזה.

דוד אזולאי: בהזדמנות הזאת, אני רוצה לפנות למנכ"ל ולברכו בשם כולכם ולאחל לו הצלחה.

דוד אזולאי: אני יודע שנכנסת למשרד לא קל.

דוד אזולאי: יש מה לעשות במשרד הזה, וזו עבודה קשה.

דוד אזולאי: אנו נוכל רק לאחל לך ברכה רבה והצלחה.

דוד אזולאי: אנו כאן, בוועדה, נעמוד לרשותך, על מנת לתת את כל השירות הנדרש.

דוד אזולאי: אדוני המנכ"ל, הייתי מבקש שבדבריך תתייחס לאחת הנקודות החשובות שעלתה פה כהערה - הייצוג בוועדות השונות לתכנון ובניה, גם המרחביות, גם המחוזיות וגם בוועדה הארצית לתכנון ובניה.

דוד אזולאי: אני גם זורק איזה שהוא רעיון, שצריך לחשוב עליו.

דוד אזולאי: דיברו פה על חלוקת המשאבים המוניציפליים בכל הארץ, ואני מקווה שתהיה התייחסות לכך.

דוד אזולאי: אני לא יודע.

דוד אזולאי: זה רעיון שאני שומע אותו, ובהחלט צריך לחשוב עליו ולראות איך עושים את הדבר הזה.

דוד אזולאי: באמת יש איזה שהוא אי-צדק.

דוד אזולאי: אני סתם לוקח כדוגמא את בית-החולים "הכרמל".

דוד אזולאי: הוא משלם ארנונה לעיריית חיפה, אבל הוא נותן שירות גם לדליה, לעוספיה ולעוד ישובים אחרים.

דוד אזולאי: יכול להיות שזה רעיון שצריך בהחלט לחשוב עליו.

דוד אזולאי: אולי זה יתן איזה שהוא מענה לאותה מצוקה.

דוד אזולאי: דבר נוסף שהייתי חושב שכדאי לעשות: באותן מועצות ממונות, ועדות קרואות, שולחים אנשים מוכשרים, אנשים טובים, וזו שליחות כזו חשובה, ואולי גם צריך לחשוב איך מתגברים אותם תקציבית.

דוד אזולאי: אחרת, לא פעם אותם נציגים במועצות הממונות או בוועדות הקרואות הם בעצמם חסרי אונים.

דוד אזולאי: יושב כאן חבר-הכנסת אריה ביבי, שלא פעם העלה את הדברים כיושב-ראש ועדה קרואה לשעבר בעיר לוד.

דוד אזולאי: הוא יודע כמה זה היה קשה.

דוד אזולאי: דוד נחום מניע בראשו, וכנראה שהוא גם מסכים לעניין הזה.

דוד אזולאי: באותו רגע ששולחים אדם, שהוא יושב-ראש מועצה ממונה או יושב-ראש ועדה קרואה, צריך לדעת שהוא כבר ברגע זה מייצג את המדינה ומייצג את השר באותה מועצה, וצריך לחשוב איך אנו נותנים לו יותר כלים להתמודד עם הבעיות האמיתיות של הישוב.

דוד אזולאי: אדוני המנכ"ל, בבקשה.

גבריאל מימון: אדוני היושב-ראש, סגן השר, חברי-הכנסת, חברי הוועדה, אורחות ואורחים יקרים, אורחי הוועדה, ראשית, אני שמח להיות כאן, אבל לא במציאות שאני שומע, כי בסך-הכל מטרתנו היא לאפשר לרשויות לתת את רמת השירות הטובה ביותר לאזרחים שמצויים בתחומן המוניציפלי.

גבריאל מימון: כפי שכבר נאמר כאן, נכנסתי לפני זמן קצר מאד למשרד.

גבריאל מימון: יש לי היכרות מסויימת עם המשרד בעבר, אבל ההיכרות שלי היא ברצועה מסויימת של כלי הביצוע של המשרד, ואני חייב ללמוד את כל המשרד.

גבריאל מימון: אני בתהליך למידה מזורז.

גבריאל מימון: אני מקווה, שבעזרת ה', תוך פרק זמן קצר כבר אוכל להפעיל, להכיר ולהיחשף לכל כלי הביצוע של המשרד, וכל כלי הביצוע של המשרד הם רלוונטיים ככלים שאמורים לשפר את יכולת הרשות המקומית בכל מקום לייצר הכנסות עצמיות ולאפשר לה להגדיל את ההכנסה לנפש ולתת את השירותים תוך איזון תקציבי.

גבריאל מימון: לגבי נושא הפגישה, אני חייב להגיד שכבר ביום הראשון שנכנסתי, לאחר שיחה ראשונה עם השר לגבי ישיבות העבודה הראשונות לגיבוש עקרונות המדיניות שהשר רוצה להתוות במשרד, דובר על המגזר, והשר הנחה אותי להיפגש במהירות המרבית עם נציגי המגזר, ואכן כך זה נעשה.

גבריאל מימון: אני לא יכול לצאת באיזה שהן הצהרות ספציפיות, אבל אני חייב לומר באופן כללי: אני מאד מזדהה עם הדברים ששמעתי כאן.

גבריאל מימון: לא ניתן לתת לגופים להתנהל ללא כלים שאמורים לאפשר להם לנהל את עצמם באורח רציני ומוסדר.

גבריאל מימון: לא ניתן לאפשר לחשב מלווה או ליושב-ראש ועדה ממונה לתפקד ללא כלים שיאפשרו לו לספק את השירותים ברמה המינימלית.

גבריאל מימון: מן העבר השני, לא ניתן לספק שירותים לאזרחים ללא שהאזרחים גם עומדים במחוייבות שלהם ושהממונים או ראשי הערים דואגים לכך שהחוקים, לרבות כל מה שקשור בחוקי הארנונה והמים, ימומשו ויתקיימו כפי שהחוק מגדיר.

גבריאל מימון: אין ספק שהרשויות מהמגזר הדרוזי נמצאות באשכולות הסוציואקונומיים הנמוכים ביותר, ואין ספק שהם צריכים עזרה.

גבריאל מימון: עזרה אני מבטיח לכם תוך פרק זמן קצר, לאחר שאלמד באופן ספציפי.

גבריאל מימון: אני מתכוון להיכנס לסבב ישיבות מהיר עם ראשי הרשויות או יושבי-ראש הוועדות כדי ללמוד את מצבה של כל רשות ורשות.

גבריאל מימון: ראש רשות שיראה שהוא מצדו עושה הכל כדי למלא אחר הוראות החוק וכדי לאפשר את מתן השירות בצורה סבירה ונורמלית יקבל ממני יד אוהדת ורוח גבית עצומה גם במקורות תקציביים וגם בכלים נוספים שיאפשרו לו לייצר הכנסות שיאפשרו לו לתת את השירותים בצורה סבירה וראויה.

גבריאל מימון: אבל, אני חייב לומר מהצד השני: ראש רשות שיראה איזה שהוא חדלון בפעילות וביכולת, לרבות יושב-ראש ועדה ממונה - אנו נהיה חסרי אחריות אם ניתן לו להמשיך לנהל את העיר.

גבריאל מימון: אחת ההערות שעלו כאן, ואני מקבל אותה בצורה מלאה, היא שמשרד הפנים חייב להיות באופן עקבי ושוטף במעקב אחרי מה שמתנהל ברשויות, והוא לא יכול להיות ב-delay של שנה וחצי ולראות פתאום שהרשות עברה את ה-100% גרעון מהתקציב שלה.

גבריאל מימון: אני לחלוטין מסכים לזה.

גבריאל מימון: אני, בהחלט, אצטרך לשבור את הראש איך אנו עושים זאת ואיך אנו מייצרים את הסנסורים שיאפשרו לנו לחוש מה קורה ברשות גם אנו לא נמצאים באופן פיזי ברשות.

גבריאל מימון: לגבי ראשי רשויות נבחרים מכהנים, אנו, בהחלט, נשתדל לבצע אתם את הפגישות השוטפות שיאפשרו לנו לחוש וללמוד מה קורה ברשויות.

גבריאל מימון: אני חייב לשתף אתכם ברמת המאקרו בתקציב המדינה, כפי שהוא אמור להיות מאושר תוך חודש.

גבריאל מימון: אני מכיר את תקציב מענק האיזון ב-2002, ואני לומד את תקציב מענק האיזון היום.

גבריאל מימון: התקציב ירד בצורה מאד משמעותית.

שלמה מולה: האם אתה יכול לשתף אותנו באחוזים פחות או יותר?

גבריאל מימון: אני רק יכול לומר שב-2002 תקציב מענק האיזון היה סדר-גודל של 3.3 מיליארדי שקלים, והיום תקציב מענק האיזון ב-2008, אחרי 300 מליון שקל תוספת חד-פעמית שלא בבסיס התקציב, הוא 2.4 מיליארדי שקלים.

אריה ביבי: 50%.

שלמה מולה: כן.

גבריאל מימון: אנו צריכים לאפשר עד כמה שניתן את מתן המקור או הסיוע הנדרש בהתאם למודלים.

גבריאל מימון: יש מודלים לחישוב.

גבריאל מימון: היה את מודל סוארי, עבר למודל גדיש, והיום יש כבר ועדה בראשות פרופסור שיינין שבוחנת גם את המודל ועדיין אין לנו את הנתונים שלה.

גבריאל מימון: הבעיה היא בעיית מאקרו.

גבריאל מימון: אם זה מה שמתוכנן להיות בתקציב הנוכחי, 2009, ולאחר מכן 2010 - דעו לכם שב-2009 מתוכננת ירידה של 330 מליון שקל בתקציב לעומת 2008, וב-2010 מתוכננת ירידה של עוד קרוב ל-170 מליון שקל.

גבריאל מימון: כלומר, ב-2010 אנו עשויים להיות חסרים חצי מיליארד שקל לעומת תקציב בסיס 2008 שהוא נמוך משמעותית ממה שהיה ב-2002.

גבריאל מימון: אני לא צריך להכביר במלים על הבעיה המאקרו-כלכלית שבפניה מדינת ישראל ניצבת, והיא מחייבת.

גבריאל מימון: אף אחד לא נהנה.

גבריאל מימון: אני בטוח שאף אחד לא נהנה להניח את חרב הקיצוצים ולקצץ, ומקצצים גם בדברים הבסיסיים ביותר.

גבריאל מימון: אני באמת לא רוצה להיכנס לאמירות פוליטיות.

גבריאל מימון: אני לא איש פוליטי, אלא איש מקצוע.

גבריאל מימון: ברמה המקצועית, לא ניתן להטיל על ראש רשות את האחריות ולתת לו את הסמכות, בלי לתת לו את האפשרות, כפי שהמודלים הכלכליים מראים, לנהל את הרשות בצורה ובמתכונת המקובלות.

גבריאל מימון: אם למרות שזה ניתן לו הוא יחטא, אין ספק שאנו נצטרך להסיק את המסקנות ומהר עד כמה שניתן, וזאת לטובת האזרחים.

גבריאל מימון: את אחת הבעיות הבוערות אמרו כל ראשי הרשויות, אבל שמעתי את סאלח פארס.

גבריאל מימון: סאלח פארס, קבענו פגישה בשעה 14:30.

גבריאל מימון: אני מרגיש שכמעט מיותר לקיים אותה.

גבריאל מימון: כל מה שיש לך לומר שמעתי פה.

גבריאל מימון: בשיחה מקדימה אצל השר גם שמענו.

גבריאל מימון: אני, בהחלט, אומר שאני מזדהה.

סאלח פארס: המנכ"ל טועה.

סאלח פארס: יש לי הרבה להגיד.

סאלח פארס: הוא עוד ישמע.

גבריאל מימון: לכן, הפגישה גם תתקיים.

גבריאל מימון: יש לנו היום מצוקה קשה מאד בתחום המשכורות, וזה תחום רגיש מאד כי העובדים, בסופו של דבר, לא יכולים להיות קרבן.

גבריאל מימון: אני, בהחלט, מתכוון גם אחרי הישיבה לכנס אצלי היום ישיבה במטרה לבחון מה ניתן לעשות, למרות שאני חייב לומר לכם שהיום בקופת משרד הפנים אין שקל בתקציב מענקי הבראה שאפשר להתחייב עליו.

גבריאל מימון: אין לי מקור.

גבריאל מימון: אבל, אנו לא נפטור את עצמנו מלדון ולהיכנס לעומק הסוגיה במטרה לייצר את המקור שיאפשר לנו מתן איזו שהיא עזרה.

גבריאל מימון: אינני יודע כמה, ואינני יודע מה יהיה השיעור שלה ואינני יודע באלו רשויות, ואני לא מסוגל לומר את זה בשלב הזה.

גבריאל מימון: אבל, לתת איזו שהיא עזרה לפחות בתחום אחד - בדברים שהם קריטיים, שהם must, ומבחינתי הדבר הראשון במעלה הוא נושא שכר.

שלמה מולה: אדוני המנכ"ל, האם אתה יכול לומר לנו במסגרת מענקי האיזון שיאושרו לכם, שאתה יכול לבוא ולהגיד: "אנו ניקח, נקבע את סדר העדיפויות.

שלמה מולה: קודם כל, ניקח את המקומות האלה שהם הבוערים ביותר"?

שלמה מולה: אגיד עוד פעם: זה לא נכון לתת מענקי איזון לתל-אביב ולחיפה, לפני שאתה נותן את מענקי האיזון או את הסיוע לרשויות כאלה.

שלמה מולה: אנו באמת רוצים לתת לך הזדמנות ללמוד.

שלמה מולה: אני חושב שאתה עושה רושם שאתה גם בקיא בתהליכים, אבל אנו רוצים לשמוע יותר את המדיניות המקצועית שלך ולא של השר בעניין הזה כשמודעים לקיצוצים שקיימים גם בתחומים אחרים.

שלמה מולה: הנושאים החברתיים נמצאים באמת בשולי השוליים במה שקורה היום.

שלמה מולה: אבל, אנו רוצים לשמוע את המדיניות של המשרד, משרד הפנים, שתבוא ותגיד לנו: "אנו רוצים קודם כל לתת סדר עדיפויות לבעיות הבוערות".

גבריאל מימון: אני אתייחס.

גבריאל מימון: אני חייב לתקן רק לידיעה: קרוב ל-45 רשויות שנחשבות רשויות איתנות מבחינה פיננסית לא זכאיות ולא מקבלות מענקי איזון, ותל-אביב בתוכן.

שלמה מולה: טוב מאד.

גבריאל מימון: יותר מזה - חבר-הכנסת חנא סוייד העלה כאן את נושא השינוי במודל הקצאת המשאבים של המדינה.

גבריאל מימון: אני חייב לומר כאן שאגף התקציבים בתיאום עם המשרד העביר החלטה בחוק ההסדרים האחרון על הקמת קרן ארנונה, שאמורה בעצם לקחת ארנונה מהרשויות שבהן יש את הנכסים של המדינה שמשלמים שם ארנונה, קרי קריות ממשלה או מוסדות אחרים שהם בבעלות המדינה, ולהקצות זאת במודל אחר שהוא מתחשב יותר גם במצב הסוציואקונומי, גם בריחוק הגיאוגרפי וגם במדדים נוספים שאמורים לתמוך ברשויות מקומיות חלשות.

גבריאל מימון: אני אומר גם כאן, שיש מצד שני התנגדות של 15 הרשויות החזקות ביותר במדינה שעכשיו הן מאיימות להשבית את כל המדינה אם יעשו את הדבר הזה.

גבריאל מימון: שוב, אנו נמצאים באיזו שהיא סיטואציה שאני, כפקיד, לא יכול להיות מעורב בה, וזה מודל הקצאת המשאבים בתוך העוגה.

גבריאל מימון: גודל העוגה כבר נקבע.

גבריאל מימון: את גודל העוגה אי-אפשר לשנות.

גבריאל מימון: בתוך העוגה - זה הפוליטיקאים, ואני לא פוליטיקאי, ולכן אין לי יכולת להשפיע.

גבריאל מימון: אני יכול להבטיח דבר אחד - בכל הכלים שיעמדו לרשות משרד הפנים היחס לרשויות חלשות יהיה הרבה יותר מתעדף ומיטיב, ובתנאי שהן מקיימות את ניהול הרשויות בכללים ובתנאים המקובלים, כפי שמתבקשים מאדם שמקבל סמכות ואחריות.

גבריאל מימון: אני אומר בצורה שלא תשתמע לשני פנים: לא יהיו הנחות לראשי רשויות שלא ימלאו את תפקידם כראוי.

גבריאל מימון: מצד שני, תהיה רוח גבית ויהיה סיוע רב, כמה שרק ניתן, לראשי רשויות שיראו שהם כל הזמן נמצאים בגרף בהתקדמות גם בשיעורי הגביה, גם ביצירת הכנסות עצמיות וגם בצמצום הגרעון, הן המצטברים והן השוטפים, כי, בסופו של דבר, כולנו חייבים לעבוד ולפעול עם המקורות המוגבלים שיש לנו.

גבריאל מימון: אנו לא מסוגלים להרשות לעצמנו לעבוד עם מקורות שהם מעבר או לייצר שימושים שהם מעבר למקורות שעומדים לרשותנו: לא כתא משפחתי, לא כמדינה וגם לא כרשות מקומית.

גבריאל מימון: אני חושב שאם כולנו יחד נתגבש סביב ההסכמות הללו, זה יחייב אותנו מצד אחד לתת ולהקצות ומצד שני לדרוש.

גבריאל מימון: אני מאד מקווה שאנו נלך לדרך משותפת כמה שניתן טובה יותר, אבל כמובן, בסופו של דבר, לטובת האזרחים שנמצאים ברשויות המוניציפליות במגזר ובכל מדינת ישראל.

אריה ביבי: אני רוצה לומר מלה.

דוד אזולאי: בקצרה, כי אני לא רוצה לפתוח את הדיון.

דוד אזולאי: אני רוצה לסכם את הדיון.

אריה ביבי: אני לא פותח דיון.

אריה ביבי: אני חושב שאם לא נכניס תעשיה למגזרים האלה, ופה אתה לא דיברת על זה - אני יודע שדיור לבד, עם כל גביית הארנונה, לא מספיק.

אריה ביבי: דיור כולל גני-ילדים ואשפה.

אריה ביבי: תעשיה זה אחרת.

דוד אזולאי: חבר-הכנסת אריה ביבי, הרעיון ברור.

גבריאל מימון: ראשית, אני מסכים- - -

מהדי נסראלדין: יש לי שאלה.

דוד אזולאי: לא, אני לא מסכים בשום אופן.

מהדי נסראלדין: אדוני, רק משפט אחד.

דוד אזולאי: לא, אני לא נותן לך רשות דיבור.

דוד אזולאי: אני מתנצל.

דוד אזולאי: אי-אפשר.

דוד אזולאי: תודה.

דוד אזולאי: אדוני המנכ"ל, בבקשה.

גבריאל מימון: שמעתי את חבר-הכנסת אריה ביבי, ואני חייב לומר שהכרתי אותו עוד ב-2002 כאשר הוא היה יושב-ראש הוועדה הקרואה בלוד ועשה עבודה משותפת, והשתדלנו גם אז לעזור ללוד.

גבריאל מימון: אני לגמרי מסכים אתו.

גבריאל מימון: אחד הכלים ליצירת הכנסות עצמיות ברשות מקומית זה אזור התעשיה.

סעיד נפאע: איוש הוועדות.

גבריאל מימון: תכף אתייחס גם לזה.

גבריאל מימון: אני חייב לומר שכבר בתפקידי הקודם כמנכ"ל התמ"ת יחד עם אגף התקציבים, והם שותפים נהדרים לעניין הזה, דיברנו על הנושא של אזורי תעשיה מרחביים שאמורים, בעצם, לא להיות מקומיים ולתת ארנונה רק למקום שבו השטח המוניציפלי של אזור התעשיה אלא לכל הרשויות הגובלות במטרה ליצור חלוקה מאוזנת יותר של הכספים שמגיעים מארנונה.

גבריאל מימון: תפן - אני מכיר את תפן גם ממשרד התמ"ת.

גבריאל מימון: תפן היא מועצה תעשייתית שמייצרת לא מעט מקומות עבודה בין היתר בזכות זה שכל המקורות התקציביים שלה מושקעים חזרה באזור התעשיה.

גבריאל מימון: לכן, אזור התעשיה נראה טוב כל כך ונראה מאפשר לתשתית התעשייתית שם לפרוח ולהגדיל את עצמה.

גבריאל מימון: אני חושב שצריך לאפשר אזורי תעשיה נוספים במרחב, שצריך להחליט איפה הוא.

גבריאל מימון: יש ועדה, שחוק ההסדרים כבר קבע אותה, החלטת הממשלה בחוק ההסדרים, שאני חבר בה יחד עם מנכ"ל התמ"ת ואנשי האוצר, שאמורה לייצר מודל שיקים בין 5 ל-6 אזורי תעשיה מרחביים בכל הארץ שיקבלו סט הטבות משמעותי מאד כדי לייצר מוטיבציה למפעלים להשקיע דוקא שם ושכספי הארנונה יתחלקו בין היישובים.

והיב סייף: כן, אבל- - -

גבריאל מימון: זה הנושא של ועדות מרחביות.

גבריאל מימון: תן לי רק לסיים את הנושא.

והיב סייף: לא.

והיב סייף: אבל, זה רעיון לקחת את האדמות בחזרה.

והיב סייף: זה בדיוק מה שקרה עם תפן.

והיב סייף: זו ההבטחה שקיבלנו אז.

דוד אזולאי: אדוני, אני מבקש.

גבריאל מימון: בנושא ועדות מרחביות- - -

דוד אזולאי: ועדות לתכנון בכלל.

גבריאל מימון: לגבי הנושא הזה, זה נודע לי רק היום, ואני מתכוון להיכנס לזה ממש בהקדם על מנת להציע מועמדים לשר, כדי שהשר ימנה ממש בזמן הקרוב ויאכלס את כל חברי הוועדות שחסרים היום בקוורום של הוועדות.

גבריאל מימון: אני חייב לומר, באמת בצורה חיובית, שסעיד מועדי נמצא בלשכת השר ועושה עבודה יומיומית שוטפת ומציף כל הזמן את בעיות המגזר כולו ומגזר המיעוטים בכלל, כדי לייצר פתרונות לבעיות הללו.

גבריאל מימון: יכול להיות שהקצב צריך להיות הרבה יותר זריז, אבל אני מבטיח שאחרי שעלו הנושאים הללו ניתן להם מענה וכמה שיותר מהר.

דוד אזולאי: אדוני המנכ"ל, תודה רבה.

דוד אזולאי: רבותי, אנו ניגשים לסיכום הדיון: (1) הוועדה מחזקת את ראשי המועצות הדרוזיות במאבקן הצודק למען תושביהן.

דובר: והצ'רקסיות.

דוד אזולאי: המועצות הדרוזיות והצ'רקסיות.

דוד אזולאי: (2) הוועדה פונה לראשי המועצות לדחות את השביתה עד לאחר מיצוי הדיונים עם הצוות המקצועי של משרד הפנים.

דוד אזולאי: אני חושב שזה לא ייראה הגון שמקיימים דיונים, כאשר מרחפת שביתה על ראשו של הצוות המקצועי.

דוד אזולאי: ככה לא נוהגים.

דוד אזולאי: אני חושב שאם רוצים להגיע לפתרונות, הוועדה פונה ומבקשת לדחות.

דוד אזולאי: אני לא אומר לבטל, אלא לדחות.

דוד אזולאי: (3) הוועדה דורשת לקבל דו"ח על המשא ומתן של המנכ"ל עם ראשי המועצות הדרוזיות.

דוד אזולאי: אני מקווה שהדברים ייגמרו כמה שיותר מהר.

דוד אזולאי: בכל אופן, אנו נשמח מאד, ואנו נבקש ממךָ להעביר לנו דיווח איפה העניינים עומדים, כדי שלא נמצא את עצמנו פתאום ביום בהיר שבכל זאת העסק התפוצץ, כי יכול להיות שלחלק מאתנו יש מה לתרום.

דוד אזולאי: (4) הוועדה שמעה בדאגה רבה שעדיין אין תקציב לתכניות ההבראה של משרד הפנים.

דוד אזולאי: אני חושב שזה נושא שצריך להדאיג את כולנו, ולא רק אצל הדרוזים.

דוד אזולאי: אם אין תכניות הבראה, המשמעות היא שמה שהיה הוא מה שיהיה.

דוד אזולאי: כדאי שניקח את זה לתשומת לבנו.

דוד אזולאי: (5) הוועדה תפנה גם לשר האוצר וגם לראש הממשלה, וכאן אני מבקש את חבר-הכנסת איוב קרא לנצל את קשריו עם שני הנכבדים, שר האוצר וראש הממשלה, על מנת שיהיה ברור שאנו דורשים תוספת תקציב צבוע ומיוחד לטובת העדה הדרוזית.

דוד אזולאי: אחרת, רבותי, אם ננסה לבנות על התקציב הקיים, אני כבר אומר לכם שאני צופה מראש מה תהיה התוצאה.

דוד אזולאי: אדוני המנכ"ל, בעניין הזה אני בטוח שאתה תסכים אתי.

דוד אזולאי: גם אם יישבו כאן ראשי המועצות והם יתחייבו בחיוב אישי, אם לא תהיה תוספת תקציב משמעותית למועצות הדרוזיות - אני לא רואה מאיפה תבוא הישועה.

דוד אזולאי: אני גם מכיר את המצוקה של משרד הפנים, שוודאי אין לו כרגע מאיפה לקחת.

דוד אזולאי: לכן, אני פונה ומבקש.

דוד אזולאי: גם חבר-הכנסת איוב קרא וגם אנכי נפנה לראש הממשלה ולשר האוצר ונבקש, בגלל המצב הייחודי של הדרוזים, תוספת תקציב מיוחדת לא רק לתכניות הבראה אלא גם תקציבי פיתוח על מנת לפתור את בעיות המגזר הדרוזי.

מגלי והבה: ישיבת מעקב.

מגלי והבה: אני מבקש שתהיה ישיבה עם הוועדה.

מגלי והבה: לא קבעת.

דוד אזולאי: לא.

דוד אזולאי: אמרתי.

דוד אזולאי: אמרתי שאני מבקש לקבל דיווח.

מגלי והבה: דיווח זה בסדר.

דוד אזולאי: כשאני אקבל דיווח, אם הדיווח חיובי - בשביל מה אני צריך לקיים ישיבה?

דוד אזולאי: אם הדיווח לא חיובי - ודאי שנקיים ישיבה.

דוד אזולאי: צריך שלא יהיה שום ספק בכך.

מגלי והבה: מאה אחוז.

דוד אזולאי: אני מודה לכם.

דוד אזולאי: הישיבה נעולה.